Nehemia 3 (TOBA)\nI. Manggogo ma nasida paulihon huta Jerusalem 1-32. II. Halak Samaria marbulan naeng mangalo halak Jahudi 33-38\n1(I.) Dung i hehe ma sintua ni malim Eliasib rap dohot angka malim hahaanggina i, pajongjongkon bahal birubiru, laos diparbadiai ma i jala dipajongjong angka pintuna, diparbadiai nasida ma i sahat ro di palaspalas Mea, sahat ro di palaspalas Hananel.\n2Di lambungnasida muse mangula halak Jeriko, di lambung ni muse mangula si Sakur, anak ni si Imri.\n3Alai anggo bahal pardengkean, pinompar ni si Sena pajongjongkon; dibahen nasida ma gulanggulangna, dipajongjong dohot angka pintuna ro di panggomalna dohot ransangransangna dipauli.\n4Di lambungnasida muse mangumban si Meremot, anak ni si Uria, anak ni si Hakos; di lambungnasida muse mangumban si Mesulam, anak ni si Berekia, anak ni si Mesezabeel: Di lambungnasida muse mangumban si Sadok, anak ni si Baana.\n5Di lambungnasida muse mangumban halak Tekoa, alai anggo halak na sangap sian nasida ndang ditarehon tangkuhukna mangunduk ulaon ni tuanna i.\n6Ia harbangan ni huta bagasan diumban si Joiada, anak ni si Pasea dohot si Mesulam, anak ni si Besodeia; digulanggulang nasida do i jala dipajongjong angka pintuna, ro di panggomalna dohot ransangransangna.\n7Di lambungnasida muse mangumban si Melaja halak Gibeon i dohot si Jalon, halak Meronot i rap dohot angka baoa sian Gibeon dohot Mispa sahat ro di habangsa paruhuman ni pangarajai di bariba ni batang aek i.\n8Di lambungna muse mangumban si Usiel, anak ni si Harhaia rap dohot halak panopa; di lambungna muse mangumban si Hanania, anak ni sada pande pauli miak na hushus; alai songon i dipasombu nasida Jerusalem sahat ro di parik na lambas.\n9Di lambungnasida muse mangumban si Repaia, anak ni si Hur, induk ni satonga bagian Jerusalem.\n10Di lambungnasida muse mangumban si Jedaia, anak ni si Harumap, tondong ni jabuna; di lambungna muse mangumban si Hantus, anak ni si Hasabneya.\n11Alai dua talian do anggo diumban si Malkia, anak ni si Harim, dohot si Hasub, anak ni si Pahat-Moab, tole muse palaspalas pamurunan.\n12Di lambungna muse mangumban si Sallum, anak ni si Hallohes, induk ni satonga bagian Jerusalem, ibana rap dohot angka boruna.\n13Ia bahal rura diumban si Hanun dohot jolma isi ni Sanoa; dipajongjong nasida do i ro di pintuna, panggomalna dohot ransangransangna, pola saribu asta olat ni parik i sahat ro di bahal partangkalan.\n14Alai anggo bahal partangkalan diumban si Malkia, anak ni si Rekab, induk ni bagian Bethakkerem; ibana pajongjongkon ro di pintuna panggomalna dohot ransangransangna.\n15Ia bahal parmualan diumban si Sallum, anak ni si Kalhose, induk ni bagian Mispa; ibana pajongjongkonsa, manggulanggulangi, mambahen angka pintuna, panggomalna dohot ransangransangna; tole muse parik ni ambar Siloam mardonokkon porlak ni rajai, sahat ro di tagahambing angka na tuat sian huta ni si Daud.\n16Dung ibana mangumban si Nehemia, anak ni si Asbuk, induk ni satonga bagian Betzur, sahat tu tondong ni parbandaan ni si Daud, sahat muse tu ambar na pinauli, sahat muse tu bagas ni angka ulubalang.\n17Dung ibana mangumban halak Lepi, si Rehum, anak ni si Bani; di lambungna muse mangumban si Hasabya, induk ni satonga bagian Keila, bagianna i.\n18Dung ibana mangumban angka hahaanggina si Baoa i, anak ni si Henadad, induk ni satonga bagian nari sian Keila.\n19Di lambungna muse mangumban si Eser, anak ni si Jesua, induk di Mispa dua talianna patondong be laho nangkok tu bagas parsinjataan tungkan suhisuhi.\n20Dung ibana mangumban mansai jugul si Baruk; anak ni si Sabai dua talianna sian suhisuhi sahat ro di pintu bagas ni sintua ni malim Eliasib.\n21Dung ibana mangumban si Meremot, anak ni si Uria, tubu ni si Hakos dua talianna sian pintu jabu ni si Eliasib sahat ro di ujung ni jabu ni si Eliasib.\n22Dung ibana mangumban malim, angka na maringan di tano adaran.\n23Dung nasida mangumban si Benjamin dohot si Hasub tondong ni bagasna; dung nasida mangumban si Azaria, anak ni si Maaseia, tubu ni si Anania di lambung jabuna sandiri.\n24Dung ibana mangumban si Binnui, anak ni si Henadad, dua talianna, olat ni jabu ni si Azaria, sahat ro di ujung ni suhisuhi.\n25Ia si Palal, anak ni si Usai mangumban tondong ni suhisuhi dohot palaspalas, na tumimbo sian jabu ni rajai, mardonokkon alaman ni hurungan; dung ibana si Pedaya, anak ni si Paras.\n26(Alai anggo halak Netinim maringan do di Opel sahat ro di tondong ni bahal partuaehan tungkan hasundutan, sahat ro di palaspalas na timbo.)\n27Dung nasida mangumban halak Tekoa, dua talianna, olat ni palaspalas na timbo i sahat ro di parik Opel.\n28Olat ni bahal hoda mangumban angka malim, ganup tondong ni jabuna be.\n29Dung ibana mangumban si Sadok, anak ni si Immer tondong ni jabuna; dung ibana mangumban si Semaya, anak ni si Sekania, sijaga bahal habinsaran.\n30Dung ibana mangumban si Hanania, anak ni si Selemia dohot si Hanun, anak ni si Salap paionom dua talianna. Dung ibana mangumban si Mesulam, anak ni si Berekia, tondong ni bilutna.\n31Dung ibana mangumban si Malkia, anak ni panopa i sahat ro di jabu ni halak Netinim dohot partigatiga, tondong ni bahal parhalan, sahat tu bilut parginjang di suhisuhi.\n32Anggo di holangholang ni bilut parginjang di suhisuhi dohot bahal birubiru mangumban angka panopa dohot partigatiga.


II Musa 36 | Alkitab TOBA\n← II Musa 37\nII Musa 35 →\n36:1 Jadi tole ma Bezaleel dohot Oholiab ro di sude baoa angka na pistar marroha, angka naung maruli rohana hapistaran dohot hapandean sian Jahowa, marmulahon mambahen hapandean marragamragam mangaradoti tohonan di inganan na badia i, hombar tu saluhutna na tinonahon ni Jahowa.\n36:2 Ai nunga dijou Musa hian Bezaleel dohot Oholiab ro di sude baoa angka na pistar marroha, angka naung maruli rohana hapistaran sian Jahowa, nang sude naung tarsunggul rohana ro jumonok mangaradoti ulaon i.\n36:3 Jadi dibuat nasida ma sian adopan ni Musa saluhut pelean tatingan, angka naung binoan ni halak Israel manumpak ulaon mangaradoti tohonan di inganan na badia i, asa paulionna; alai sai didatdati nasida dope ganup sogot mamboan silehonlehon guguan lomo ni rohana i tu Musa.\n36:4 Jadi ro be ma sude pande, angka na mangula sandok ulaon di inganan na badia i, ganup sian ulaon na niulanasida be.\n36:5 Didok nasida be ma tu Musa songon on: Magodangku do guguan na binoan ni bangso i, lobi sian na tarpangke hasea tu ulaon tohonan i, naung tinonahon ni Jahowa sibahenon i.\n36:6 Jadi didokkon Musa ma martingting tu sandok parsaroan i, songon on: Unang be didatdati hita on, nang baoa nang parompuan mangalehon guguan manumpak ulaon pauli inganan na badia i! Jadi dipasohot bangso i ma mamboan.\n36:7 Ai nunga tung singkop ulaula tu sandok ulaon sipaulion i, marlobilobi gariada.\n36:8 Jadi tole ma sude halak na pistar marroha, angka siula ulaon i pauli undungundung i, i ma sampulu rimberimbe sian bonang na nidua, na rata langit, na rara jala na merham, margombaran kerubim, hapandean na binahen ni parpunsa.\n36:9 Ia unjur ni rimberimbe i sadasada duapulu ualu asta do, ia bidangna opat asta; sisada suhat do saluhut angka rimberimbe i.\n36:10 Limalima angka rimberimbe i dipadomu, na sada tu donganna.\n36:11 Dibahen huhut angka tali sangkutan na rata tu bibir ni rimberimbe parjolo i apala di pardomuanna, laos songon i muse dibahen di bibir ni rimberimbe paduahon i bahen pardomuan paduahon.\n36:12 Limapulu tali sangkutan dibahen tu rimberimbe na sada, jala limapulu tali sangkutan muse dibahen di ujung ni rimberimbe i, apala di pardomuanna paduahon; jadi masijaloan ma angka tali sangkutan, na sada tu donganna.\n36:13 Dibahen muse ma limapulu haithait sere laho patunggomhon angka rimberimbe i, na sada tu donganna, i ma manjadi sada undungundung.\n36:14 Dibahen muse ma angka rimberimbe sian imbulu ni hambing bahen langitlangit di atas ni undungundung i; sampulu sada rimberimbe sisongon i dibahen.\n36:15 Ia unjur ni rimberimbe sadasada tolupulu asta do jala bidangna opat asta; sisada suhat do rimberimbe na sampulu sada i.\n36:16 Jala dipatunggom pulik na lima rimberimbe i, laos songon i pulik rimberimbe na onom nari.\n36:17 Dibahen muse ma limapulu tali sangkutan di bibir ni rimberimbe na sada parduru apala di pardomuanna, jala limapulu tali sangkutan di bibir ni rimberimbe na sada nari, di pardomuanna paduahon.\n36:18 Dibahen muse ma limapulu haithait tombaga laho padomuhon undungundung i gabe sada.\n36:19 Dibahen muse ma di atas langitlangit ni undungundung i salampis sian bobak ni birubiru tunggal na tinubar, di atas ni muse salampis sian bobak ni pitudar.\n36:20 Dibahen muse ma angka papan sian hau pinasa bahen dorpi ni undungundung i, angka sipajongjongon do.\n36:21 Sampulu asta ganjang ni papan i, jala tonga dua asta ia bidang ni sada papan.\n36:22 Mardua pasi ganup papan, baris be tu donganna, songon i do dibahen saluhut papan angka na masuk tu undungundung i.\n36:23 Jala songon on do dibahen parmasuk ni angka papan tu undungundung i: Duapulu papan sambariba tungkan dangsina.\n36:24 Dibahen do huhut opatpulu ojahan perak di toru ni na duapulu papan i, dua be ojahan di toru ni sada papan, marguru tu pasina na dua i.\n36:25 Di na sambariba nari ni undungundung i pe, tungkan utara dibahen muse duapulu papan.\n36:26 Nang na opatpulu ojahanna perak, dua be ojahan di toru ni sada papan.\n36:27 Alai di tampahan ni undungundung tungkan hasundutan, onom papan dibahen.\n36:28 Dibahen muse papan dua nari di na dua suhi ni undungundung i, di tampahanna parpudi.\n36:29 Jadi dua lampis ma i sian toru mardomu di ginjang pinadomu ni sada langgu; songon i ma dibahen duansa di na dua suhi i.\n36:30 Jadi ualu papan ma disi mardongan ojahanna perak sampulu onom toropna, dua be di toru ni sada papan.\n36:31 Dibahen muse ma angka ransangransang sian hau pinasa, lima tu angka papan di na sambariba ni undungundung i.\n36:32 Laos lima ransangransang tu angka papan di na sambariba nari ni undungundung i, laos lima ransangransang tu angka papan ni undungundung i di tampahanna parpudi tungkan hasundutan.\n36:33 Dibahen ma huhut ransangransang partonga na di dos tonga ni angka papan, torus sian suhi na sada tu suhi na sada nari.\n36:34 Dilampis muse ma angka papan i dohot sere, sabongna pe sian sere do dibahen, asa tusi pabongoton angka ransangransang; angka ransang i pe dilampis do dohot sere.\n36:35 Dipauli muse ma sada rimberimbe sian bonang na rata langit, jala na tinubar, jala na merham dohot sian hain na halus na nidua, margombaran kerubim do i dibahen, tinonunhon ni parpunsa tusi.\n36:36 Dung i dihirehon ma i tu opat tiang sian hau pinasa angka na nilampis dohot sere, jala marhaithait sere, jala dituang tusi opat ojahan perak.\n36:37 Dipauli muse ma sada rimberimbe bahen tutup ni pintu ni undungundung i sian bonang na rata langit dohot na tinubar dohot na merham dohot sian bonang na bontar na nidua, tinonunhon ni parpunsa.\n36:38 Dibahen muse ma lima tiang rap dohot haithaitna; dilampis muse ma angka uluna nang rungkungna dohot sere, jala ditumpa lima ojahanna sian tombaga.


1 Tessalonik 2 | Bibel online |Terjemahan Dunia Baru\n1 Tessalonik 2:1-20\nPangkobasion ni si Paulus di Tessalonik (1-12)\nDijalo halak Tessalonik do hata ni Debata (13-16)\nMasihol si Paulus naeng pajumpang dohot angka dongan di Tessalonik (17-20)\n2 Hamu ale angka dongan, tangkas do diboto hamu na so marisuang haroronami mandapothon hamu. 2 Diboto hamu do, nunga marsitaonon hami jala nunga dileai di Pilippi. Alai dilehon Debata do tu hami habaranion, asa boi hubaritahon hami tu hamu barita na uli taringot tu Debata nang pe godang hasusaan. 3 Ai ndang mangihuthon pingkiran na sala, manang sangkap na jahat, manang laho mangoto-otoi umbahen na hupasahat hami sipaingot on tu hamu. 4 Alai ala pos do roha ni Debata tu hami, disuru ma hami pasahathon barita na uli i. Alani i, sude na huhatahon hami ndang laho palashon roha ni jolma, alai laho palashon roha ni Debata na mamareso rohanta do. 5 Ai diboto hamu do, ndang hea hami mamuji-muji manang mangulahon na denggan tu hamu holan naeng mandapot untung tu dirinami. Ai diboto Debata do i sude! 6 Jala ndang hulului hami hasangapon sian jolma, manang sian hamu, manang sian na asing, nang pe sasintongna boi do hubahen hami songon i, ala apostel ni Kristus do hami. 7 Alai lambok do hami tu hamu sude, songon sahalak ina na patarushon* jala na burju manarihon poso-posona. 8 Alani holong ni rohanami tu hamu, ndang holan barita na uli na sian Debata na hulehon hami tu hamu, alai dohot do ngolunami sandiri. Ai mansai holong do rohanami tu hamu. 9 Hamu ale angka dongan, tontu diingot hamu dope songon dia ulaonnami dohot halojaonnami. Karejo do hami arian nang borngin, asa unang susa hamu manarihon hami tingki hubaritahon hami barita na uli na sian Debata tu hamu. 10 Marsihohot do hami, huulahon hami do na sintong, jala ndang hubahen hami na sala tu hamu angka na porsea i. Hamu sandiri ma na gabe saksi di hami, songon i nang Debata. 11 Tangkas do diboto hamu, hubahen hami do hamu songon ianakhonnami. Hupodai hami do hamu, hujujui hami, jala hupatogu hami do rohamuna. 12 Asa hombar pangalahomuna tu lomo ni roha ni Debata, na manjou hamu masuk tu Harajaonna dohot tu hasangaponna i. 13 Alani i do umbahen na tongtong hami mandok mauliate tu Debata. Ai tingki dibege hamu hata ni Debata na hupasahat hami, dijalo hamu do i songon na manjalo hata ni Debata, ndang songon hata ni jolma. Jala sintong do i, ai i do na mangurupi hamu angka na porsea i. 14 Hamu angka dongan, diihuthon hamu do sitiruon sian angka huria ni Debata na di Judea na marsada dohot Kristus Jesus. Ai marsitaonon do nasida dibahen halak Jahudi. Jala hamu pe marsitaonon do alani dongan sabangsomuna. 15 Ai dibunu halak Jahudi do Tuan Jesus dohot angka panurirang, jala manaon na hansit do hami dibahen nasida. Ndang gabe las roha ni Debata alani i, jala ndang marguna ulaon ni nasida tu sude jolma. 16 Diambati nasida do hami tingki hubaritahon hami barita na uli tu bangso na asing, hape parohon haluaon do i tu angka bangso i. Songon i ma nasida sai manambai dosa ni nasida. Alai ujungna, ro nama ari rimas ni Debata tu nasida. 17 Hamu angka dongan, nang pe dao hami sian hamu satongkin on, alai holan di pardagingon do i, ndang dohot di roha. Alani i, marsitutu do hami naeng pajumpang dohot hamu, ai masihol do rohanami tu hamu. 18 Naeng ro do hami mandapothon hamu. Jala ahu sandiri, si Paulus, nunga dua hali naeng ro, alai diambati Sibolis* do pardalanannami. 19 Ai ise ma pangkirimonnami, las ni rohanami, manang mahkota hasangaponnami* di jolo ni Tuan Jesus di harorona i, molo so hamu? 20 Tutu, hamu do hasangaponnami dohot las ni rohanami.\n^ Manang “manusui”.\n^ Manang “manang upa”.\n1 Tessalonik 2


Josua 23 | Alkitab TOBA\n← Josua 24\nJosua 22 →\n23:1 Dung i di laonlaon ni ari dung marhasonangan halak Israel dibahen Jahowa maradophon saluhut musunasida humaliang, jala naung sarimatua ia si Josua.\n23:2 Jadi dipaluhut si Josua ma sandok Israel, angka sintuana dohot angka indukna, angka panguhum ro di angka juaratulis, jala ninna ma mandok nasida: Nunga sarimatua anggo ahu.\n23:3 Nunga diida hamu huhut sude na binahen ni Jahowa, Debatamuna i tu saluhut bangso on humongkop hamu, ai tung apala Jahowa, Debatamuna sandiri marporang humongkop hamu.\n23:4 Ida hamu ma, nunga husagihon tu hamu bangso angka na teba i bahen partalian ni Israel marmargamarga, olat ni Jordan ro di saluhut bangso angka na hurendephon sahat ro di laut na bolon tungkan hasundutan.\n23:5 Jahowa, Debatamuna sandiri mangonjar nasida maradophon hamu, jala pabalionna nasida sian jolomuna, asa hamu manean tanonasida, hombar tu bagabaga ni Jahowa, Debatamuna i tu hamu.\n23:6 Antong marsihohot situtu ma rohamuna, mangaradoti dohot patupahon saluhut na tarsurat di bagasan buku patik ni si Musa, asa unang manimbil hamu sian i tu siamun manang tu hambirang.\n23:7 Asa unang saor hamu tu bangso angka na teba i di lambungmuna, jala unang be pajoujou hamu goar ni Debatanasida manang marmangmang tusi, jala unang oloi hamu angka i, manang marsomba tusi.\n23:8 Ingkon tu Jahowa, Debatamuna i tama hamu marsihohot, songon na binahenmuna rasirasa sadarion.\n23:9 Jadi nunga dipabali Jahowa sian jolomuna bangso angka na bolon, jala na marhuaso, nanggo sahalak pe ndang manahan jongjong maradophon hamu rasirasa sadarion.\n23:10 Sahalak sambing pe sian hamu mangalele saribu halak, ai Jahowa Debatamuna sandiri marporang humongkop hamu, songon naung pinarbagana hian.\n23:11 Dibahen i sai ramoti hamu situtu tondimuna i mangkaholongi Jahowa Debatamuna i. II\n23:12 Ai molo tung marbalik hamu, jala marsilohot rohamuna di pasipasi ni bangso angka na teba i di lambungmuna, jala olo hamuna masiolian jala masibuatan.\n23:13 Ingkon botoonmuna ma, tung na so datdatan ni Jahowa Debatamuna i be pabalihon angka bangso on maradophon hamu, balik nasida manjadi jorgong dohot jaring dohot gasip di lambungmuna, manjadi duri di bagasan matamuna, paima sun siap hamu bahenonna sian tano na denggan on, naung nilehon ni Jahowa, Debatamuna tu hamu.\n23:14 Jala ida ma, na laho ma anggo ahu tumopot dalan hatopan ni sandok tano on, jala ingkon botoonmuna do sian nasa rohamuna dohot sian nasa ateatemuna, na so tartading nanggo sada hata sian sude hata angka na denggan i, angka na pinarbaga ni Jahowa, Debatamuna i tu hamu; tung saluhutna do na songgop tu hamu, ndang tartading sian angka i, nanggo sada hata.\n23:15 Alai ia songon i sintongna songgop tu hamu luhut hata na denggan i, na pinarbaga ni Jahowa, Debatamuna i tu hamu; suang songon i, pasonggopon ni Jahowa tu hamu luhut hata torutoru, paima sun siap hamu bahenonna sian tano na denggan on, naung nilehon ni Jahowa, Debatamuna i tu hamu.\n23:16 Molo tung dilaosi hamu padan binahen ni Jahowa, Debatamuna i naung tinonahon i tu hamu, tung laho hamu mangoloi angka Debata sileban, jala marsomba hamu tusi; jadi marsigorgor ma rimas ni Jahowa tu hamu, gabe tompu hamu agoonna sian tano na denggan i, naung nilehonna i tu hamu.


ULAON NI APOSTEL 24 - BIBLE & BUKU ENDE ONLINE\n24:1 Asa dung salpu lima ari, tuat ma si Ananias, sintua ni malim i, rap dohot deba sintua dohot sada halak parhata, si Tertullus, mangadap tujolo ni panggomgomi, mangaluhon si Paulus.\n24:2 Alai dung taralap ibana, dibungka si Tertullus ma pangaluanna i, ninna ma:\n24:3 Na taruli dame godang do hami binahenmi, jala marhite sian panarihon ni roham ganda do pangabahan ni bangso on; sandok mardongan hamauliateon ni roha godang huhalashon hami saluhutna i, ale Feliks na pinarsangapan!\n24:4 Alai asa unang malelengku hutogang ho, hupangido ma tu ho: Tangihon hami jolo satongkin hombar tu basam!\n24:5 Dapot hami do halak on pangago jala panggunturi di saluhut halak Jahudi di liat portibi on, partogi ni halak Nasarani.\n24:6 Diuji do pasamakkon bagas joro i, gabe hutangkup hami ma ibana.\n24:7 Saluhutna i, umbahen na hualuhon hami ibana, dapot botoonmu sian ibana, molo ditangkasi ho.\n24:8 Jadi dohot ma angka Jahudi manolopi, mandok: Tutu do songon i!\n24:9 Alai dihilap panggomgomi i ma si Paulus mandokkon mangkuling, jadi ninna ma mangalusi:\n24:10 Dibahen na huboto, naung leleng ho panguhum di bangso on, hiras do rohangku manariashon hatangkon.\n24:11 Ai hatangkasan ho do: Sampuludua ari dope salpu, dung nangkok ahu tu Jerusalem martangiang.\n24:12 Ndang jumpang nasida ahu mangkatai di bagasan joro i dohot halak, manang mambahen guntur natorop, nang di parguruan manang di huta pe.\n24:13 Jala ndang na tarhajongjongkon nasida nanggo sada na pinartuhashonnasida nuaeng dompak ahu.\n24:14 Na mangoloi Debata ni angka daompung do ahu, mangihuthon agama na songon haliluon di rohanasida, laho mangkaporseai saluhut na tarsurat di buku patik dohot di angka panurirang; i do sitopotanku tu ho!\n24:15 Na mangkirim do rohangku tu Debata, mulak mangolu sogot angka na tigor dohot angka na geduk, songon na hinirim ni rohanasida pe.\n24:16 Ala ni i do umbahen na huhaburjuhon, asa marroha na ias ahu tongtong maradophon Debata nang maradophon jolma.\n24:17 Alai dung salpu manang piga taon, ro ma ahu mamboan asiasi tu bangsongku dohot pelean.\n24:18 Disi jumpang nasida ahu mangurasi diringku di bagas joro, alai ndada mardongan natorop manang di bagasan na guntur.\n24:19 Alai naeng ma dison nian di jolomon, Jahudi deba na sian Asia mangalualu, molo tung adong diboto manang dia hasalaanku.\n24:20 Nang nasida on pe dihatahon ma, manang dia gedukku dapot nasida, di na jongjong i ahu di adopan ni rapot i.\n24:21 Holan hata on na hujouhon i huhut jongjong di tongatonganasida: Ala ni haheheon ni angka na mate on, umbahen na diuhumi hamu ahu sadari on!\n24:22 Alai dipalalaplalap si Feliks ma nasida, ala mansai tangkas diboto agama i, ninna ma: Dung pe tuat kapiten Lisias, patangkasonku ma angka hata na sian hamu i.\n24:23 Didokkon ma letnan i mangaramoti si Paulus, alai lumumbang; na so jadi ambaton manang ise donganna, na giot marhobasi di ibana.\n24:24 Alai dung salpu deba ari, ro ma si Feliks dohot dongan saripena, si Drusila, boru Jahudi, disuru ma na mangalap si Paulus, naeng begeonna hatana taringot tu haporseaon di Kristus Jesus.\n24:25 Alai di na hinatahonna taringot tu hatigoran dohot hatomanon dohot uhum sogot tarsonggot ma si Feliks, ninna ma mangalusi: Antong, songon i ma jolo! Molo sadihari ahu suruonku do na manjou ho.\n24:26 Alai huhut do dihirim rohana, lehonon ni si Paulus hepeng tu ibana; dibahen i jotjot do disurui mangalap si Paulus, mangkatahatai dohot ibana.\n24:27 Alai dung gok dua taon, ro ma si Perkius Festus mangganti si Feliks; jadi naeng do si Feliks pajongjongkon basana tu halak Jahudi, ditadingkon ma si Paulus tarhurung.


Yesaya 27 (TOBA)\nI. Laho maminsang angka harajaon ni parbegu, ramotan ni Jahowa do anggo porlak anggurna 1-11. II. Papunguonna do bangsona sian angka luat ni parbegu 12-13\n1(I.) Di ari na sasada i marlulu ma Jahowa marhitehite podangna na niugam, na balga jala na sinopu dompak Leviatan i ma ulok na mangarpe dohot dompak Leviatan, i ma ulok na marlegotlegot, jala bunuonna ma naga na di laut i.\n2Di ari na sasada i adong ma sada porlak anggur hasudungan, marende taripar ma hamu taringot tusi songon on.\n3Ahu Jahowa sandiri mangaramoti ibana, ganup tongkin hubornoki ibana, sai huramoti ibana borngin dohot arian asa unang adong na manegai dompak ibana.\n4Rimas na marpiarpiar ndang adong di ahu; tung ise ma mangalehon suga dohot sihupi tu ahu di hamusuon, sai tahoponku do i, tung rap suda do i surbuonku.\n5Manang ia tung ditangkup nasida partanobatoanku, mardame ma nasida tu ahu, mardame ma nasida tongon tu ahu.\n6Sai marurat do Jakkob di angka ari na ro sogot, marbunga jala martumbur ma Israel, jadi gok parbuena ma liat portibi on.\n7Tung songon pamungkul ni sipungkul ibana ma pamungkulna di nasida? Manang tung songon pamunuon ni sibunu ibana pamununa di nasida?\n8Marpangantan tahe marhite sian habuangan dipinsang ho nasida; nunga tung dihiaphon ibana nasida marhite sian anginna na pur i ma di ari angin habinsaran.\n9Dibahen i marhite sian i salesehononna ma dosa ni Jakkob, jala on do nasa parbue ni pamuation di dosana: Molo tung doshon batu hapur na niduda nasa batu langgatan dibahen, asa unang be tinggal angka ganaganaan ni Astarte dohot Baal.\n10Ai tarpunjung do huta na gonting i, inganan na tarulang jala na tinadingkon, songon halongonan; disi do manjampal anak ni lombu jala disi do marmodoman, jala palpalanna do angka dangkana.\n11Molo ranggason angka dangkana, marponggolan ma, jala ro do angka boruboru manutungi angka i. Ai bangso na so marparbinotoan do on, dibahen i ndang marpamuati roha ni sitompa ibana, jala ndang marasi ni roha Sijadi ibana.\n12(II.) Di ari na sasada i: Degeon ni Jahowa ma nasa biur, olat ni batang aek Euprat sahat ro di sunge Misir. Jadi jomputon ma hamu ale anak ni Israel sadasada.\n13Di ari na sasada i paluonna ma sangka bolon, jadi ro ma nasida naung mago di luat Assur dohot nasida angka na tardempar di luat Misir, jadi marsomba ma nasida tu Jahowa di atas dolok na badia i di Jerusalem.


Jeremia 46 | Alkitab TOBA\n← Jeremia 47\nJeremia 45 →\n46:1 On do hata ni Jahowa naung ro tu panurirang Jeremia dompak angka bangso.\n46:2 Dompak Misir, dompak parangan ni Firaun Neko, raja sian Misir, angka na marsaro martopihon batang aek Euprat di lambung Karkemis na tinaluhon ni si Nebukadnesar, raja sian Babel, paopattaonhon hinarajahon ni si Joiakim, anak ni si Josia, raja sian Juda.\n46:3 Padiri hamu ma lombulombu na balga dohot na metmet, jala borhat laho tu tongtangan!\n46:4 Palanoi hamu angka hoda, jala panaek hamu, aek halak parsihundul, patutur ma hamu jongjong martahuluk be! Pungga hamu angka hujur! Jala solukkon hamu angka bajubaju partahanan!\n46:5 Marhua huroha umbahen tarhatotong angka nasida i huida, huhut lumindak tu pudi? Bebenesan ia angka ulubalang nasida, jala humalaput nasida maporus jala ndang mamereng tu pudi? Hagodoron humaliang ninna Jahowa!\n46:6 Unang loas maporus halak na gompis, jala unang loas malua halak na begu! Dingkan utara, martopihon batang aek Euprat martinggangan jala marragean nasida.\n46:7 Ise do ibana na binsat songon Nil, songon aek na magodang pola gasagasaon angka galumbangna?\n46:8 Halak Misir do i na binsat songon Nil, jala songon aek na magodang pola gasagasaon angka galumbangna, jala didok do: Nangkok ma ahu manutup tano i, mangago huta i ro di pangisina.\n46:9 Panaek hamu ma angka hoda! Jala purpurhon hamu angka hureta! Jala borhat ma angka ulubalang! Tole halak Kus dohot Put, angka na maniop lombulombu ro di halak Lud angka na maniop dohot manintak sior.\n46:10 Ai ari partubolan di Tuhan Jahowa Zebaot do ari na sasada i, laho martubolhon tu musuna; jala suda nasida panganon ni podang; maradu mahap jala mabuk sian mudarnasida, ai adong do sada pelean sipotongon di Tuhan Jahowa Zebaot di tano tungkan utara martopihon batang aek Euprat.\n46:11 Nangkok ma ho tu Gilead mangalap miak bahen daon, ale boru Misir! Hape ndang marguna pagodangonmu angka ubat, ai ndang be hadaonan ho.\n46:12 Begeon ni angka bangso parbegu na haurahonmu, jala gok tano on angguhanggukmu, ai masijonapan do angka ulubalang rap martinggangan jala marragean nasida duansa.\n46:13 On do hata na nilumbahon ni Jahowa hian tu panurirang Jeremia taringot tu haroro ni si Nebukadnesar raja sian Babel, laho papatu tano Misir:\n46:14 Baritahon hamu ma i di Misir jala tingtingkon hamu ma i di Migdol, asa sar barita i di Nop dohot di Tahpanhes, dok hamu ma: Marodorodor ma ho jongjong jala marsihohot mangalo, ai nunga suda dipangan podang angka hombar balokmu.\n46:15 Boasa naung marragean angka ulubalangmu? Boasa so manahan jongjong ibana? Ai Jahowa do tahe patundukkon nasida.\n46:16 Ibana mambahen nasida martinggangan mansai torop rap marragean do nasida, gabe didok nasida do: Beta hita mulak tu bangsonta dohot tu tano hatubuanta maradophon podang ni pangago i.\n46:17 Joujou nasida disi: Ia Firaun, raja sian Misir, nunga pidom; dipasalpu do antong tingki na denggan i.\n46:18 Songon sintongna mangolu ahu, ninna raja Jahowa Zebaot goarna: Songon Tabor di tongatonga ni angka dolok jala songon Karmel martopihon laut, songon i do harorona sogot.\n46:19 Bahen hian ma di ho ulaula ni halak na tarbuang, ho ale isi ni boru Misir! Ai ingkon gabe halongonan do Nob jala pansing, asa unang adong be pangisina.\n46:20 Tudos tu anak ni lombu na uli rupa do Misir, alai ro do sada pangago i, sian utara, ro do ibana tongon.\n46:21 Nang halak na niupaanna, angka na di tongatonganasida i, songon anak ni lombu angka na pinamokmok do, nang angka nasida marbalik do, rap maporus, ndang manahan jongjong, ai nunga ro ari hamagoannasida tu nasida, tingki partubolan tu nasida.\n46:22 Soarana do songon parlisik ni ulok; ai mardongan parangan nasida mardalan, jala mantat tangke nasida ro mandapothon, songon halak sitaba hau.\n46:23 Nunga pola dirotongkon nasida tombakna, ninna Jahowa, atik pe so tartondong nian, ai tumorop do nasida sian sihapor, jala ndang habilangan toropnasida.\n46:24 Nunga tung tarurak boru Misir, nunga sahat nasida tu tangan ni sada bangso sian utara.\n46:25 Nunga pola didok Jahowa Zebaot, Debata ni Israel: Ida ma, marlulu ma ahu dompak Amon sian Tebe dohot dompak Firaun dohot dompak Misir dohot dompak angka debatana dohot dompak angka rajana dohot dompak Firaun dohot dompak halak na marhaposan tu ibana.\n46:26 Ahu ma tutu pasahathon nasida tu tangan ni halak na tumahi hosanasida dohot tu tangan ni si Nebukadnesar, raja sian Babel dohot tu tangan ni angka naposona; dung salpu songon i ingkon inganan muse, suang songon di angka ari na robi, ninna Jahowa.\n46:27 Alai anggo ho, ale Jakkob, naposongku! Unang ho mabiar, jala unang ho tarsonggot ale Israel! Ai ida, ahu paluahon ho sian luat na dao dohot pinomparmu sian tano habuangannasida, ingkon mulak Jakkob jala marsonangsonang, jala mardohar, jala ndang adong na manonggoti.\n46:28 Dibahen i unang mabiar ho, ale naposongku Jakkob, ninna Jahowa, ai ahu do donganmu! Ai tung pansing do bahenonku saluhut bangso haambolonganmu na sai laon na hubahen i, alai anggo ho ndang pansing bahenonku, ingkon pinsangonku do ho nian hombar tu uhum, ndang tarbahen so toruanku ho.


II MUSA 6 - BIBLE & BUKU ENDE ONLINE\n6:1 Dung i ninna Jahowa ma tu si Musa: Idaonmu ma annon sibahenonku tu raja Firaun, ai marhitehite tangan na gogo loasonna ma hamu laho, jala marhitehite tangan na gogo onjaronna hamu sian tanona.\n6:2 Angkup ni didok Debata ma tu si Musa: Ahu do Jahowa, ninna.\n6:3 Jala hupapatar Ahu tu si Abraham, tu si Isak, dohot tu si Jakkob, margoar Debata na sun hinagogo, alai ndang dipabotoboto nasida ianggo goarhu Jahowa.\n6:4 Hupahot do huhut padanhu tu nasida, mangalehon tu nasida tano Kanaan, tano paisolatannasida.\n6:5 Jala nunga hutangihon angguhangguk ni halak Israel, angka na pinarhatoban ni halak Misir, jala marningot Ahu di padanhu.\n6:6 Dibahen i paboa ma tu halak Israel: Ahu do Jahowa, jala paruaronku do hamu sian angka ulaon rodi ni halak Misir, jala paluaonku do hamu sian parhatobanonnasida, jala tobusonku do hamu marhitehite tangan na toltol dohot marhitehite angka uhum godang.\n6:7 Jala ainonku do hamu gabe bangsongku, Ahu gabe Debatamuna; asa diboto hamu, Ahu do Jahowa, Debatamuna, na paruar hamu sian ulaon rodi ni Misir.\n6:8 Asa hutogihon hamu tu tano naung humangmangkon lehononku tu si Abraham, si Isak dohot tu si Jakkob. Lehononku ma i bahen partalianmuna, Ahu do Jahowa.\n6:9 Dung i dipaboa si Musa ma songon i tu halak Israel. Alai ndang ditangihon nasida si Musa dibahen hagogotan ni tondi dohot dibahen ulaon na renge i.\n6:10 Jadi didok Jahowa ma tu si Musa, ninna ma:\n6:11 Topot ma, dok ma tu Firaun, raja ni Misir, asa diloas halak Israel ruar sian tanona.\n6:12 Alai ninna si Musa ma di jolo ni Jahowa: Ida ma, gari halak Israel ndang ditangihon ahu, didia ma tagamon tangihonon ni raja Firaun ahu? Jala pardila na hallang do ahu.\n6:13 Jadi didok Jahowa ma tu si Musa dohot tu si Aron jala dilehon parenta dohononnasida tu halak Israel dohot tu Firaun, raja ni Misir, asa diparuar halak Israel sian tano Misir.\n6:14 On ma angka horongna marompuompu. Angka anak ni si Ruben, buhabaju ni si Israel: si Hanok dohot si Pallu, Hezron dohot Karmi; i ma angka ompu Sian si Ruben.\n6:15 Ia angka anak ni si Simeon: Jemuel, Jamin, Ohad, Jakin, Zohar dohot Saul, anak ni boru Kanaan; i ma angka ompu sian si Simeon.\n6:16 Ia angka goar ni anak ni si Lepi mangihuthon ompunasida be: si Gerson, Kohat dohot Merari; ia umur ni si Lepi saratus tolupulu pitu taon lelengna.\n6:17 Ia angka anak ni si Gerson: Libui dohot Simei mangihuthon ompunasida be.\n6:18 Ia angka anak ni si Kohat: Amram, Isebar, Hebron dohot Usiel; ia umur ni si Kohat saratus tolupulu tolu taon lelengna.\n6:19 Ia angka anak ni si Merari: Mahli dohot Musi. I ma angka ompu ni si Lepi mangihuthon partubuna.\n6:20 Alai dibuat si Amram ma si Jokhebed, namboruna i bahen jolmana, gabe ditubuhon ma di ibana si Aron dohot si Musa. Ia umur ni si Amram saratus tolupulu pitu taon lelengna.\n6:21 Ia angka anak ni si Isebar: Kora, Nepeg dohot Sikri.\n6:22 Ia angka anak ni si Usiel: Misael, Elzapan dohot Sitri.\n6:23 Alai dibuat si Aron ma si Eliseba, boru ni si Aminadab, iboto ni si Nahason bahen jolmana; jala ditubuhon di ibana si Nadab dohot si Abihu, si Eleasar dohot si Itamar.\n6:24 Ia angka anak ni si Kora: Asir, Elkana dohot Abiasap; i ma angka ompu ni halak Kora.\n6:25 Alai anggo si Eleasar, anak ni si Aron, dibuat do sada sian angka boru ni si Putiel bahen jolmana, jala ditubuhon di ibana si Pinehas; i ma angka horong ni halak Lepi marompuompu mangihuthon marganasida be.\n6:26 I ma si Aron dohot si Musa, na pinangkulingan ni Jahowa mandok tu nasida: Togihon hamu ma halak Israel ruar sian tano Misir mangihuthon punguan nasida be.\n6:27 Nasida ma angka na mandok tu Firaun, raja sian Misir, asa ditogihon nasida halak Israel ruar sian Misir, i ma si Musa dohot si Aron.\n6:28 Jadi di na sadari i dipangkulingi Jahowa si Musa di tano Misir.\n6:29 Didok Jahowa ma tu si Musa: Ahu do Jahowa, patolhas ma tu Firaun, raja ni Misir, sude hata na hutonahon tu ho.\n6:30 Alai ninna si Musa ma di jolo ni Jahowa: Ida ma, pardila na hallang do ahu, didia ma tagamon tangihonon ni Firaun i ahu.


Heber 10 | Alkitab TOBA\n← Heber 11\nHeber 9 →\n10:1 Ai holan halinu ni angka parulian sogot do na di patik i, ndada anggo badanna. Ala ni i, sandok ndang tarbahen patik i mambahen sun denggan angka na sai ro tusi, mamboan pelean ganup taon.\n10:2 Ai aut i, pasadionnasida ma na mamele i, ala so adong be dosa siingoton ni nasida na marhalado i, anggo dung ias nasida sahali.\n10:3 Alai binahen ni angka pelean, mulak rata do ganup taon parningotan di dosa.\n10:4 Ai ndang tarbahen mudar ni angka jonggi manang hambing randuk pasaehon angka dosa.\n10:5 Ala ni i, ninna do di habobongotna i tu portibi on: “Ndang diparhagiot roham pelean manang silehonlehon; daging i do dipauli Ho di Ahu!”\n10:6 “Ndang lomo roham di pelean situtungon manang di pelean pardosaon.”\n10:7 “Jadi ningku ma: Na ro ma Ahu mangulahon lomo ni roham, ale Debata; di pustaha i do tarsurat taringot tu Ahu.”\n10:8 Didok jolo: “Ndang diparhagiot Ho pelean dohot silehonlehon, nang pelean situtungon manang pelean pardosaon, jala ndang lomo roham di na pinelehon mangihuthon patik.”\n10:9 Dung i didok ma: “Na ro ma Ahu, mangulahon lomo ni roham!” Disi ma dipasohot na parjolo i, asa dipajongjong na paduahon.\n10:10 Di bagasan lomo ni rohana i gabe angka na badia hita, binahen ni daging ni Jesus Kristus, naung pinelehonna, na sahali i.\n10:11 Jala ganup malim jongjong do ariari marhalado dohot manjotjoti mamboan pelean, na sandok so tarbahen pasaehon dosa.\n10:12 Alai anggo Ibana, sada pelean sambing do diboan, pasaehon ro di salelenglelengna angka dosa; dung i hundul do Ibana di siamun ni Debata.\n10:13 Na maimaima nama Ibana, rasirasa dipampeakkon angka musuna bahen sidegedegean ni patna.\n10:14 Ai hinorhon ni pelean na sasada i, sun denggan do dipajongjong Ibana, ro di salelenglelengna, angka na olo pabadiaonna.\n10:15 Alai dohot do Tondi Parbadia i mangkatindangkonsa tu hita, ai didok do:\n10:16 “On ma padan sipajongjongonku tu nasida, dung salpu angka ari i, ninna Tuhan i: Lehononku ma angka patikku tubagasan ateatenasida jala surathononku ma i tu rohanasida,”\n10:17 “jala na so tupa be ingotonku dosanasida ro di hajahatonnasida!”\n10:18 Anggo dung sesa angka i, ndang be masa pelean pardosaon.\n10:19 Antong, ale angka dongan, adong do di hita hiras ni roha, laho bongot tu bagasan na badia i, di bagasan mudar ni Jesus;\n10:20 ai dibungka do di hita dalan na imbaru jala na mangolu, sian rimberimbe i, i ma dagingna i;\n10:21 jala adong do di hita malim na bolon, sigomgom bagas ni Debata.\n10:22 Dibahen i, tadapothon ma, marroha na sintong, di bagasan hagogok ni haporseaon, dung diurasi rohanta, unang be disolsoli panggora ni roha i hita, jala dung diburi dagingta dohot aek na ias!\n10:23 Momos ma tatiop pangkirimon na taparhatopot i, ai haposan do na marbagabagahonsa!\n10:24 Masiantoan ma hita, masipajujuan tu haholongon dohot tu angka ulaon na denggan!\n10:25 Unang tatadingkon parpunguanta hian, songon na hinasomalhon ni na deba; tung masipaingotan ma hita, jala lam i ma nian, ala lam jonok diida hamu ari i!\n10:26 Ai anggo tatuntun mardosa, dung jolo tajalo parbinotoan di hasintongan i, ndang adong be dapot pelean pasaehon dosa.\n10:27 Uhum na jorbut nama sipaimaon dohot api ni haririmas, siallang angka na mangalo.\n10:28 Sitompas patik ni si Musa ingkon mate do, anggo adong dua manang tolu sitindangi, so siat asi ni roha.\n10:29 Timbang hamu ma: Sadia dumokdok ma uhum mangonai tu jolma, na mandegedegei Anak ni Debata jala na mansoadahon mudar parpadanan, parhitean ni habadiaonna nian, jala na manoisi Tondi Parasiroha i!\n10:30 Ai tatanda do Ibana, naung mandok: “Ahu do nampuna, partubolon; Ahu do mamaloshon!” Dung i muse: “Uhumon ni Tuhan i do bangsona!”\n10:31 Jorbutna i, madabu tu tangan ni Debata na mangolu i!\n10:32 Alai ingot hamu ma angka ari najolo; ai dung dipatiur hamu, ditaon hamu do godang parungkilon, i ma haporsuhon.\n10:33 Na deba sian hamu gabe sitotonduran dibahen insahinsak dohot haporsuhon; na deba gabe saor tu angka na manaon songon i.\n10:34 Ai rap manaon do hamu dohot angka na tarhurung; jala nang dirampas artamu, marlas ni roha do hamu manaon i, ala diboto hamu, adong do di hamu arta na ummangat jala na mian.\n10:36 Ai habengeton do na ronsot di hamu, asa tarula hamu lomo ni roha ni Debata, jala dapot bagabaga i.\n10:37 Ai “saotik nari sambing nama, ro ma na giot ro, jala ndang marnalemba!”\n10:38 Alai sian haporseaon ma mangolu partigor i; jala ndang lomo rohangku di halak na sumurut.\n10:39 Alai ndang sumurut anggo hita, asa tu hamagoan; na marhaporseaon do, laho mangomohon tondi.


Daniel 5 (TOBA)\nI. Raja Beltsasar marnida surat halongangan di dorpina manonggoti ibana uju manggalang bolon ibana 1-9. II. Taralap si Daniel tu jolo ni rajai, jala di jujur lapatan ni surat i: Boaboa ni hapipidomna magira, ninna 10-28. III. Laos di borngin na sasada i patu huta Babel, jala mate rajai dibunu 29-30\n1(I.) Dung i dipungka raja Beltsasar ma panggalangon bolon, sada di angka panuturina na saribu halak i, laos minum anggur do ibana di jolo ni na saribu halak i.\n2Jadi dung didai si Beltsasar anggur i, didokkon ma boanon angka ulaula sere dohot perak, angka na binoan ni amana si Nebukadnesar sian joro na di huta Jerusalem, asa minum sian i rajai dohot angka panuturina ro di angka jolmana dohot imbangna.\n3Jadi diboan halak ma ulaula sere, angka na binuat sian bagas joro ni Debata na di Jerusalem, gabe minum ma sian i rajai dohot angka panuturina, ro di jolmana dohot imbangna.\n4Minum anggur ma nasida huhut dipapujipuji angka debata sileban sian sere, perak, tombaga, bosi, hau dohot batu.\n5Laos di na sangombas i mullop angka jarijari ni tangan ni jolma sada, jala manurati tongon tondong ni parpalitoan i tu dorpi na hinapur ni bagas ni rajai, laos diida rajai do ujung ni tangan na manurati.\n6Jadi marlangan ma bohi ni rajai, jala mallobuk taroktokna, jala harhar ihotihot ni haehaena, gabe masiantuhan ulu ni totna.\n7Dung i dipangiar rajai ma suarana mandokkon boanon angka parsibalik mata, halak Kasdim dohot angka partondung. Dung i ro ma hata ni rajai mandok tu halak na bisuk, angka na di Babel i: Manang ise jolma na umboto manjaha suraton dohot paboahon tu ahu lapatanna, ingkon marbaju dapdap ibana bahenon, jala horunghorung sere tu rungkungna, jala ingkon gabe raja paitolu ibana di harajaonku.\n8Jadi ro be ma luhut halak na bisuk ni rajai; alai ndang diboto nasida manjaha surat i; manang pabotohon lapatanna tu rajai.\n9Jadi muba ma parlobuk ni roha ni rajai, jala marlangan situtu bohina, tarsonggot situtu angka ulubalangna.\n10(II.) Jadi nangkok ma ina ni rajai tu bagasan bilut panggalangan i, ala ni pangkataion ni rajai dohot angka ulubalangna. Dung i ro ma hata ni ina ni rajai mandok songon on: Sai mangolu ma ho, ale rajanami ro di saleleng lelengna! Unang pola tarsonggot ho bahenon ni pingkiranmu, jala unang pola marlangan bohim.\n11Adong do sada halak di bagasan harajaonmu, partondi sian Debata angka na badia i; jala di angka ari ni amam jumpang do sian ibana hatorangon, habisuhon dohot hapistaran, songon hapistaran ni angka Debata, gabe ro ma raja Nebukadnesar amami, pabangkithon ibana bahen sintua ni angka siboto surat, parsibalik mata, halak Kasdim dohot angka partondung, i ma tutu dibahen rajai, amami.\n12Ala na dapot di bagasan ibana tondi na sumurung dohot roha hapantason dohot hapistaran manjujur nipi, pajojor hulingkulingan dohot mangkarhari na pasebut, i ma si Daniel, na marimbang goar Beltsasar binahen ni rajai. Antong si Daniel i ma jinou, asa dipabotohon lapatanna.\n13Jadi tarboan ma si Daniel tu jolo ni rajai. Dung i ro ma hata ni rajai mandok tu si Daniel: Atehe, ho do si Daniel, sada sian halak Jahudi, angka na tarbuang i, angka na binoan ni damang, rajai, sian Juda tuson?\n14Nunga pola hubege baritam, maringan do di bagasan roham tondi ni angka debata, jala jumpang do di ho hatorangan, roha hapantason dohot hapistaran na sumurung.\n15Dung i tarboan tu jolongku halak, angka na pistar, angka parsibalik mata, asa dijaha nasida suraton, jala dipabotohon tu ahu lapatanna nian; hape ndang tarpabotohon nasida lapatan ni hata i.\n16Alai hubege do baritam, tarbahen ho do manjujur lapatan dohot mangkarhari na pudun. On pe molo tarjaha ho surat i, jala tarpajojor ho lapatanna tu ahu, ingkon marbaju dapdap ho bahenon, jala horunghorung sere tu rungkungmu, jala ingkon raja paitolu ho di harajaonki!\n17Dung i ro ma alus ni si Daniel mandok tu rajai: Ianggo angka silehonlehonmi tinggal di ho ma i, jala angka siluami tu halak na asing ma basabasahon! Alai anggo surat i sai jahaonku do di rajai, jala pajojoronku tu ibana lapatanna.\n18Ia ho, ale rajanami! Nunga nian dibasabasahon Debata na mamunjung harajaon dohot huaso dohot hahormaton dohot hamuliaon tu si Nebukadnesar, amangmi.\n19Jala maradophon huaso na binasabasahonna tu ibana angka hitir do saluhut angka bangso dohot houm dohot halak parpangkuling marragamragam, jala tahuton nasida maradophon ibana. Ai guru lomo ni rohana do mambunu manang ise; jala guru lomo ni rohana do pangoluhon manang ise, jala guru lomo ni rohana do patimbulhon manang ise, jala guru lomo ni rohana do pajepolhon manang ise.\n20Alai dung dipatimbo ibana dirina, jala dipajogal rohana, maradu gabe jungkat: Taronjar ma ibana mijur sian habangsa ni harajaonna, jala pesan sian ibana hamuliaonna i;\n21Jala dipabali do ibana sian tongatonga ni jolma manisia, jala marroha pinahan do ibana, jala sainganan do ibana dohot angka halode harangan; dilehon do tu ibana duhutduhut panganonna songon lombu, jala marudan marari pamatangna, paima diparhatopot rohana saguru di Debata na tumimbul i do angka harajaon ni manisia, jala guru lomo ni rohana pabangkithon manang ise manggomgomisa.\n22Ia ho, ale Beltsasar, anak ni rajai, laos so dipaserep ho roham, atik pe diboto ho saluhutna i;\n23Lam dipatimbul ho dirim mangalo Tuhan sigomgom langit, jala didokkon ho boanon angka ulaula sian jorona tu jolomi, tole muse minum anggur ho sian i ro di angka ulubalangmu, angka jolmam dohot imbangna, jala dipapujipuji ho debata sileban, angka na sian perak, sere, tombaga, bosi, hau dohot batu, angka na so marnida, manang marbinege, manang umboto manang aha; alai anggo Debata, pandapotan ni hosami dohot saluhut angka dalanmu, ndang dipasangap ho.\n24Dibahen i sian ibana do tartongos ujung ni tanganan, jala tarsurat angka suraton.\n25Ia hata ni surat na tarsurat disi on do: Mene Mene, Tekel, Uparsin!\n26Jala lapatan ni hata i on do Mene: Nunga dibilang Debata harajaonmi, jala dipesanhon.\n27Tekel: Nunga nidasing ho di bagasan timbangan, hape maneangku do ho didapot.\n28Peres: Nunga dibagi harajaonmi, jala dipasahat tu halak Madai dohot Persia.\n29(III.) Dung i ro ma hata ni si Beltsasar mandokkon manolukkon baju dapdap tu si Daniel, jala horunghorung sere tu rungkungna, jala tingtingkonon ni halak taringot tu ibana paboa ibana raja paitolu di bagasan harajaon i.\n30Laos di na saborngin i do mate si Beltsasar, raja ni halak Kasdim, dibunu halak.\nI. Si Darius raja ni halak Madai mambahen patik, holan tu ibana do na jadi mangido manang ise di bagasan na tolupulu ari on 1-9. II. Diasungkon musuna si Daniel, gabe didabuhon ibana tu bagasan godung parbabiatan 10-18. III. Malua do anggo si Daniel dipangolu Debata, musuna do balik diparsurage angka babiat i 19-24. IV. Jadi dipasangap rajai ma Debata ni si Daniel 25-29\n(I.) Dung i sahat ma harajaon i tu si Darius, halak Madai, uju marumur ibana onompulu dua taon.


1 Tawarikh 10 (TOBA)\n<< 1 Tawarikh 10 >>\nI. Hamamate ni si Saul rap dohot angka anakna 1-7. II. Halak Palistim pasedaseda bangkena, alai ro isi ni Jabes tipak do ditanom 8-14.\n1(I.) Dung i marporang ma halak Palistim dompak halak Israel, gabe maporus ma halak Israel maradophon halak Palistim, jala marragean nasida di dolok Gilboa.\n2Dung i sai dilotongi halak Palistim ma si Saul dohot angka anakna, jala dibunu halak Palistim ma si Jonatan, si Abinadab dohot si Malkisua, angka anak ni si Saul.\n3Jadi tarsugutsugut ma si Saul, sai ditumpur angka halak parsior i ibana, gabe targisik bugangna dibahen angka parsior i.\n4Dung i didok si Saul ma mandok naposona siusung sinjatana: Umpat ma podangmu jala tihamhon tu ahu, asa unang ro halak parhulup on mangalesanlesan ahu. Alai ndang olo naposo siusung sinjatana i, ai mabiar situtu do ibana. Dung i dibuat si Saul ma podang i, laos ditinggangkon dirina tusi.\n5Jadi dung diida naposo siusung sinjatana i, naung mate si Saul, dohot ma ibana maninggangkon dirina tu podangna, laos mate.\n6Jadi rap mate ma si Saul dohot anakna na tolu i ro di sandok pinomparna rap mate do.\n7Jadi dung diida halak Israel, angka na maringan di rura, naung maporus angka donganna i, jala naung mate si Saul rap dohot angka anakna, ditadingkon nasida ma hutanasida i jala maporus. Jadi ro ma halak Palistim maringan disi.\n8(II.) Dung i marsogotna i ro ma halak Palistim laho mamupusi angka na marragean i, gabe jumpang nasida ma si Saul dohot angka anakna i marpeahan di dolok Gilboa.\n9Jadi dung dipupusi nasida ibana ditipul ma uluna, laos diboan do i rap dohot sinjatana, dipaebangkon ma i tu luat ni halak Palistim humaliang, laho mamaritahon barita i tu bagas ni ajiajiannasida dohot tu situan na torop i.\n10Dung i dipampeakkon nasida ma angka sinjatana i tu bagasan joro ni debatanasida i, alai anggo tangkurakna i digantungkon do di bagasan joro ni Dagon.\n11Jadi dung dibege sandok isi ni Jabes di Gilead barita taringot tu na binahen ni halak Palistim tu si Saul.\n12Borhat ma nasa baoa sialo musu, dibuat nasida ma bangke ni si Saul dohot bangke ni angka anakna i, jala diboan do i tu Jabes, jala ditanom holiholinasida di toru ni hariara di Jabes, laos marpuasa nasida pitu ari lelengna.\n13Jadi mate ma si Saul di bagasan dosana, angka na binahenna dompak Jahowa, ala na so niradotanna hata ni Jahowa dohot ala marsungkun ibana tu parompuan pangarunding mangalului pangungkapon.\n14Alai ndang dilului rohana anggo tu Jahowa, gabe dibunu Jahowa ibana, jala dipatongon harajaon i tu si Daud, anak ni si Isai.


1 Raja-raja 3 (TOBA)\nI. Si Salomo mangoli boru ni raja Firaun 1-4. II. Alatan niipina di Gibeon 5-15. III. Hamaloonna manguhum 16-28.\n1(I.) Dung i martondong ma si Salomo tu si Firaun, raja sian Misir, dibuat ma boru ni si Firaun, jala diboan tu huta ni si Daud, paima sun pinaulina jabuna dohot joro ni Jahowa ro di parik ni Jerusalem humaliang.\n2Alai mamele dope uju i situan na torop i di atas robean, ai ndang dope dipajongjong joro di Goar ni Jahowa rasirasa sadarina i.\n3Alai holong do roha ni si Salomo mida Jahowa, marparange do ibana di angka aturan ni amana si Daud, asal mamele dope ibana di atas ni angka tambak jala manutung daupa disi.\n4Dung i laho ma rajai tu Gibeon, asa mamele disi, ai tambak bolon do disi; saribu pelean situtungon dipelehon si Salomo di atas langgatan i.\n5(II.) Apala di Gibeon ma patar Jahowa tu si Salomo di bagasan nipina bornginna i, didok Debata ma: Pangido ma manang aha silehononku tu ho.\n6Dung i ninna si Salomo ma: Nunga dibahen Ho asi ni roha godang tu naposom, damang si Daud, hombar tu parangena di jolomi di bagasan hasintongan, hatigoran dohot habonaron ni roha maradophon ho, jala nunga dipahot Ho di ibana asi ni roha na godangon, dilehon Ho di ibana sada anak na juguk di atas habangsana, songon na masa nuaeng.\n7On pe, ale Jahowa, Debatangku, nunga dipabangkit Ho naposom gabe raja singkat ni damang raja Daud; alai bajar dope ahu, ndang huboto ruhut tu balian manang di bagasan huta.\n8Ia naposomon di tongatonga ni bangsom do, naung pinillitmi, bangso na bolon, na so taretong jala na so habilangan dibahen deakna.\n9Dibahen i, lehon ma tu naposomon roha na pantas laho manguhum bangsomi, asa huboto manirang na denggan sian na roa; ai tung ise ma na tuk manguhum bangsom na marmulia on?\n10Dung i lomo ma roha ni Jahowa, ala songon i pangidoan ni si Salomo.\n11Jadi ninna Debata ma tu ibana: Ala na songon i pangidoanmi, jala ndang dipangido ho ginjang ni umur, jala ndang dipangido ho hamoraon, jala ndang dipangido ho hosa ni angka musum, roha tahe pinangidom asa tumimbang uhum.\n12Ida ma, bahenonku ma hombar tu hatam. Ida ma! Lehononku ma tu ho roha na bisuk jala na pantas, asa unang adong tudoshon ho sian na robi angka naung salpu i, nang na tubu muse.\n13Angkup ni na so pinangidom pe, lehononku do tu ho, nang hamoraon, nang hamuliaon, asa unang adong tudoshon ho nanggo sahalak di tongatonga ni angka raja saleleng ho mangolu.\n14Dung i molo sai tong marparange ho di angka dalanku laho mangaradoti angka patikku dohot tonangku, songon parange ni amangmu si Daud, tumpahonku ho huhut sarimatua.\n15Jadi dung ngot si Salomo, ida ma, nipina do hapengani. Jadi dung sahat ibana tu Jerusalem, jongjong ma ibana di jolo ni poti parpadanan ni Jahowa, jala dipelehon angka pelean situtungon, dibahen huhut angka pelean hamauliateon, jala dilehon mangan saluhut naposona.\n16(III.) Uju i ro ma dua parompuan sibabijalang mangalualu tu rajai, laos jongjong di jolona.\n17Ninna parompuan na sada ma: Santabi, ale tuanku, ia ahu dohot parompuan on maringan di sada jabu, jadi mangintubu ahu di lambungna di jabu i.\n18Dung i patoluarihon dung mangintubu ahu, mangintubu huhut parompuan on; jala rap hami na dua, ndang adong halak na asing di jabu i, dungkon ni hami na dua.\n19Dung i mate ma anak ni parompuan on borngin i, ditipa ibana uju modom.\n20Jadi hehe ma ibana tonga borngin, dihindat ma anakku sian lambungku, uju modom naposom boruburu, jala dipeakkon ibana tu ampuanna, ia anakna na mate dipeakkon tu ampuanku.\n21Jadi dung hehe ahu manogotna i laho pasusuhon anakki, gabe ida ma, nunga mate ibana. Alai hupamanatmanat ma ibana manogotna i, gabe ida ma, ndada ibana anakku na hutubuhon i.\n22Alai ninna parompuan na sadanari ma: Ndang songon i, ai anakku do na mangolu i, jala anakmu do na mate. Alai ninna parjolo i ma: Ndada! Ai anakmu do na mate, jala anakku do na mangolu i. Songon i nasida marbada masialusan di jolo ni rajai.\n23Dung i ninna rajai ma: Sadaon mandok: On do anakku na mangolu i, jala anakmu do na mate. Alai sadaan mandok: Ndada, ai anakmu do na mate, jala anakku do na mangolu i.\n24Jadi ninna rajai ma: Antong boan hamu ma tu ahu sada podang. Jadi dung sahat podang i tu jolo ni rajai.\n25Ninna rajai ma: Ponggol dua hamu ma posoposo na mangolu i, jala lehon hamu samponggol tu sadaon, jala samponggol tu sadaan.\n26Jadi ninna parompuan, paranak na mangolu i ma tu rajai (ai tarsunggul do holong ni rohana mida anakna i): Sombangku di ho, ale tuanku, lehon hamu ma tu nasida posoposo na mangolu i, unang tung bunu hamu ibana. Alai ninna parompuan na sadanari ma: Unang di ahu, unang di ho, ponggol hamu ma i!\n27Dung i ninna rajai ma mangalusi: Lehon hamu ma posoposo na mangolu i tu parompuan on, unang be bunu hamu, on do inana.\n28Dung i sar ma uhum na nidabu ni rajai tu sandok Israel, gabe mabiar ma nasida mida rajai, ai diida nasida do habisuhon sian Debata di bagasan ibana laho madabu uhum.


JEREMIA 39 - BIBLE & BUKU ENDE ONLINE\n39:1 Dung i tartaban ma huta Jerusalem. Pasiataonhon hinarajahon ni si Sedekia, raja sian Juda, di bulan sipaha sampulu, ro ma si Nebukadnesar, raja sian Babel dohot sandok paranganna tu Jerusalem, jala ditungkum huta i.\n39:2 Pasampulu sada taonhon hinarajahon ni si Sedekia di bulan sipaha opat ari pasiahon huta i dibongoti.\n39:3 Jadi masuk ma saluhut induk pinabangkit ni raja sian Babel laos juguk nasida mardonokkon harbangan partonga: si Nergal-Sareser, si Sumgar Nebo, si Sarsekim, sintua ni angka pangarajai, si Nergal-Sereser, sintua ni angka na pistar ro di saluhut induk na asing pinabangkit ni raja sian Babel.\n39:4 Jadi dung diida si Sedekia, raja sian Juda dohot sude halak parmusu nasida, gabe maporus ma nasida bornginna i sian huta i sian dalan tu porlak ni rajai boti tu bahal di holangholang ni na dua parik i, jala ruar sian dalan tu adaran.\n39:5 Alai dieak parangan ni halak Kasdim ma nasida sian pudi, jala dapotsa ditangkup si Sedekia di adaran Jeriko, laos diboan ma ibana tu jolo ni si Nebukadnesar, raja sian Babel tu Ribla, di luat Hamat, jala didabu uhumna tu ibana.\n39:6 Dung i diseati raja sian Babel ma angka anak ni si Sedekia di Ribla di adopan ni matana, ro di saluhut angka na raja sian Juda diseati raja sian Babel.\n39:7 Alai dipulsikkon do anggo mata ni si Sedekia jala dirante ibana dohot dua rante tombaga laho mamboan ibana tu Babel.\n39:8 Alai anggo bagas ni rajai dohot bagas ni situan na torop i disurbu halak Kasdim do dohot api jala angka parik ni Jerusalem dipanepnep do.\n39:9 Alai anggo pasipasi ni bangso i, angka na teba di huta i dohot angka na bali tu ibana dohot pasipasi ni bangso angka na teba i, diboan si Nebusaradan, sintua ni angka parangan do tarbuang tu Babel.\n39:10 Alai anggo sian situan na torop, angka na pogos i, angka na so pardiadia, ditadingkon si Nebusaradan, sintua ni angka parangan i di tano Juda, jala dilehon tu nasida angka porlak anggur dohot hauma di na sadari i.\n39:11 Dung i martona ma si Nebukadnesar, raja sian Babel marhitehite si Nebusaradan, sintua ni angka parangan i taringot tu si Jeremia songon on:\n39:12 Buat ma ibana jala marpanatap roham mida ibana, jala unang bahen tu ibana agia aha na jat, ingkon marguru sian hatana tu ho bahenonmu tu ibana.\n39:13 Jadi marsuru suruanna ma si Nebusaradan, sintua ni angka parangan dohot si Nebusasban, sintua ni angka naposo dohot si Nergal-Sareser, sintua ni angka na pistar dohot saluhut sintua ni raja sian Babel.\n39:14 Disuru nasida ma mangalap si Jeremia sian alama ni hurungan i jala dipasahat ibana tu si Gedalia, anak i si Ahikam, tubu ni si Sapan laho manogihon ibana tu jabuna, laos maringan di tongatonga ni situan na torop i ibana.\n39:15 Nunga ro hian hata ni Jahowa tu si Jeremia uju tarhurung ibana di alaman ni hurungan i songon on:\n39:16 Laho ma ho, paboa ma tu si Ebedmelek marga Etiopia: Songon on hata ni Jahowa Zebaot, Debata ni Israel: Ida ma, ahu pasintongkon angka hata lumbalumbangku tu huta on mambahen hamagoan, ndada mambahen hasonangan, jala apala di adopanmu do i songgop di na sadari i.\n39:17 Alai paluaonku do anggo ho di ari na sasada i, ninna Jahowa, jala ndang jadi sahat ho tu tangan ni halak angka na hinabiaranmu.\n39:18 Ai ingkon ahu sandiri paluahon ho, asa unang mate ho bahenon ni podang, jala ingkon malua hosam hira tabanmu, ala naung marhaposan ho tu ahu, ninna Jahowa.


HEBER 6 - BIBLE & BUKU ENDE ONLINE\n6:1 Onpe, unang ma jolo tataringoti be poda mulamula na taringot tu Kristus; tadapothon ma na rimpas i! Unang pola taulahi pauli ojahan taringot tu na paubahon roha, manundalhon ulaon hamatean, mangkaporseai Debata,\n6:2 manang poda taringot tu pandidion dohot na mangampehon tangan, taringot tu haheheon ni angka naung mate dohot uhum sogot.\n6:3 I ma bahenonta, molo tung diloas Debata.\n6:4 Ai nasida, angka naung sanga dipatiur, angka naung mandai silehonlehon parbanua ginjang, angka naung gabe partohap di Tondi Parbadia,\n6:5 angka naung mandai hata na uli na sian Debata ro di angka hagogoon ni hasiangan sogot:\n6:6 Molo tung marbalik nasida, tung na so tarpaimbaru do nasida, asa muba muse, ai naung mangulahi pasilangkon Anak ni Debata do nasida di dirina, jala dipaurak.\n6:7 Ai tano na mangonsop udan, na sai ro tusi, gabe ditubuhon suansuanan na hasea di angka na mangulasa, i do taruli di pasupasu sian Debata.\n6:8 Alai na tumubuhon sihupi dohot bajora, ndang na hasea i; bura do sitagamon ni i, jala mosokkononna nama i di ujungna.\n6:9 Alai hudok hami pe songon i, ale angka haholongan, na dumenggan i do huhirim i hami di hamu, i ma na martohap di haluaon.\n6:10 Ai ndang na geduk Debata: Tung halupahononna ma na niulamuna dohot holong ni roha na pinatuduhonmuna tu Goarna, di pangkobasionmuna di angka na badia i najolo ro di nuaeng?\n6:11 Alai dipangido rohanami do, naeng patuduhonon ni ganup hamu ringkot ni roha na songon i, patasakkon pangkirimon i sahat ro di ujungna.\n6:12 Unang ma gabe angka na losok hamu; tiru hamu ma angka sitean bagabaga i, marhitehite haporseaon dohot lambas ni roha!\n6:13 Ai laho mangalehon bagabagana tu si Abraham, di dirina do maruari Debata, ala so adong na umbalga paruarianna.\n6:14 On do hatana: “Pasupasuonku situtu do ho jala patoroponku do ho, asa tung torop!”\n6:15 Jadi dipalambas do rohana; i do dalanna, gabe dapotsa na pinarbagabaga i.\n6:16 Ai anggo jolma, na umbalga sian nasida do dibahen paruarianna; jala pamomoshon do uari i, papatehon nasa parsalisian.\n6:17 Ia Debata, uari do dipangke, laho patuduhon tu angka sitean bagabaga i tahina, na so olo muba i,\n6:18 asa dapotan apoapo na margogo hita, horhonon ni na dua partinandaan, na so olo muba, ai na so tarbahen Debata margabus; tusi do hita marhaporusan, laho marsitiopan tu pangkirimon na di jolonta i.\n6:19 Na songon sao di tondinta do i, na hot jala na togu, na manorusi sahat tu bagasan ni rimberimbe i.\n6:20 Tusi do bongot Patujolonta, i ma Jesus, naung gabe sintua ni malim salelenglelengna, mangihuthon horong ni si Melkisedek.


I MUSA 30 - BIBLE & BUKU ENDE ONLINE\n30:1 Alai dung diida si Rahel, na so tubuan anak ibana di si Jakkob, mangiburu ma ibana di hahana i, didok ma tu si Jakkob: Patupa anak di ahu, molo so adong, mate ma ahu.\n30:2 Jadi tarrimas ma si Jakkob mida si Rahel i, ai ahu do huroha singkat ni Debata, nda Ibana do tumiop parbue ni bortianmi?\n30:3 Alai ninna si Rahel ma, ida ma, ndi radingku si Bilha, ibana ma topot, asa ditubuhon tu ampuanku, gabe maruli dohot ahu marhite sian ibana.\n30:4 Jadi dilehon ma tu ibana si Bilha, radingna i, bahen jolmana, gabe ditopot si Jakkob ma.\n30:5 Jadi gabegabean ma si Bilha, jala ditubuhon anak sada di si Jakkob.\n30:6 Dung i ninna si Rahel ma nunga dapotan uhum ahu dibahen Debata, ditangihon dohot soarangki, jala dilehon di ahu anak sada; ala ni dibahen ma goarna si Dan.\n30:7 Dung i tumagam haroan muse si Bilha, rading ni si Rahel i, jala ditubuhon anak paduahon di si Jakkob.\n30:8 Jadi ninna si Rahel ma: Angka parsirangguton ni Debata huparsirangguthon dohot dahahang i, gabe monang ahu, jadi dibahen ma goarna si Naptali.\n30:9 Jadi dung diida si Lea, naung mansohot ibana mangintubu, dibuat ma si Zilpa radingna i, mangalehon ibana tu si Jakkob bahen jolmana.\n30:10 Asa ditubuhon si Zilpa, rading ni si Lea i anak sada di si Jakkob.\n30:11 Dung i ninna si Lea ma: Nunga ro tua i, jadi dibahen ma goarna si Gad.\n30:12 Dung i ditubuhon si Zilpa, rading ni si Lea i anak paduahon di si Jakkob.\n30:13 Jadi ninna si Lea ma: Tuangki antong! Ai parhatuaon ni angka boruboru i ma ahu, jadi dibahen ma goarna si Aser.\n30:14 Dung i di na masa gotilon laho ma si Ruben tu balian, gabe jumpangsa ma angka dudaim (bahen dorma) di tonga ni hauma, jala diboan tu si Lea inana i. Dung i ninna si Rahel ma mandok si Lea: Ua lehon ahu deba sian angka dudaim ni anakmu.\n30:15 Jadi ninna si Lea ma mandok ibana: Na hurang dope huroha di roham binuatmi roha ni sinondukki, dohot do angka dudaim ni anakki naeng buatonmu? Jadi ninna si Rahel ma: Antong di lambungmu ma ibana modom saborngin on ali ni angka dudaim ni anakmi.\n30:16 Jadi dung muli si Jakkob sian hauma bodarina i, ditomutomu si Lea ma ibana, ninna ma: Tu ahu do ho ro, ai nunga hutuhor ho ali ni angka dudaim ni anakki. Jadi rap modom nasida di na saborngin i.\n30:17 Dung i ditangihon Debata ma si Lea, gabegabean ma ibana, jala ditubuhon anak palimahon di si Jakkob i.\n30:18 Jadi ninna si Lea ma: Nunga dilehon Debata upangku, ala na hulehon i radingku tu sinondukki, jadi dibahen ma goarna si Isasar.\n30:19 Dung i tumagam haroan muse si Lea i, jala ditubuhon anak paonomhon di si Jakkob.\n30:20 Jadi ninna si Lea ma: Silua na denggan disiluahon Debata tu ahu. Inganhonon ni sinondukku ma ahu sahali on, ai nunga hutubuhon di ibana onom anak, jadi dibahen ma goarna si Zebulon.\n30:21 Dung i ditubuhon ma boru sada, jala dibahen goarna si Dina.\n30:22 Alai diingot Debata muse si Rahel, jala ditangihon pangidoanna, dibungka ma bortianna i.\n30:23 Jadi tumagam haroan ibana, jala ditubuhon anak sada, ninna ma: Nunga didaek Debata haurahonku.\n30:24 Jadi dibahen ma goarna si Josep, ninna ma: Sai ditambai Jahowa ma tu ahu anak sada nari!\n30:25 Jadi dung ditubuhon si Rahel si Josep i, ninna si Jakkob ma mandok si Laban: Paborhat ma ahu, asa laho ahu tumopot ingananku dohot tanongku.\n30:26 Lehon ma angka jolmangki dohot angka tubungku, angka na husamothon sian hamu, asa laho ahu, ai diboto hamu do parulangku, na hupangulahon i hamu.\n30:27 Jadi ninna si Laban ma mandok ibana: Sai maruli ma ahu mangido asi ni roham! Ai patar do ditanda rohangku naung dipasupasu Jahowa ahu ala ho.\n30:28 Bohoi tu ahu upam silehononku, ninna.\n30:29 Dung i didok si Jakkob ma mandok ibana: Hamu pe, diboto hamu do parulangku di hamu dohot panjadi ni pinahanmuna saleleng ahu patureturehon.\n30:30 Ai otik do adong di hamu, tagan so ro ahu, nunga manjarar gabe deak, jala dipasupasu Jahowa hamu marhite sian ahu. On pe, sadihari pe pangulahononku dohot isi ni bagashi?\n30:31 Jadi ninna si Laban ma: Antong aha ma lehononku tu ho? Dung i ninna si Jakkob ma: Ndang manang aha lehononmu di ahu, molo dipatupa hamu hatangkon tu ahu, ulahanku ma marmahan pinahanmuna i.\n30:32 Bolusonku ma sadari on sude punguan ni birubirumuna, ba papulik hamu ma sian i sude pinahan na marrintik dohot siganding, ro di sude na birong sian angka anak ni birubiru i; na marrintik dohot sibolang sian angka hambing pe, i ma gabe upangku.\n30:33 Asa hatigoranki tumindangi ahu sogot, molo ro hamu tumingkir upangki: Sude na so marrintik, jala na so sibolang sian angka hambing i, jala na so birong sian angka anak ni birubiru i, na tinangko ma i molo di ahu.\n30:34 Jadi ninna si Laban ma: Antong songon na nidokmi ma tutu!\n30:35 Dung i dipapulik ma di na sadari i hambing tunggal angka na marrintik dohot angka sibolang, ro di sude hambing boruboru angka na marrintik dohot angka sibolang, sude angka na marsoar na bontar dohot sude na birong sian angka birubiru i, dung i dipasahat ma tu tangan ni angka anakna i.\n30:36 Dung i dibahen si Laban ma partoluarian holangkolangna dohot si Jakkob. Asa diparmahan si Jakkob ma punguan birubiru ni si Laban angka na tading i.\n30:37 Alai dibuat si Jakkob ma dangka ni hau meang dohot anturmangan dohot andulpak, jala dilangkati margollotgollot.\n30:38 Dung i dipampeakkon ma dangka angka na nilangkatanna i tu parsoburan ni angka birubiru i, asa dipaadopadop, asa marbaringin nasida di na marsobur i.\n30:39 Jadi marlambe ma angka birubiru maradophon angka dangka i, gabe ditubuhon ma na marrintik angka sibolang dohot siganding.\n30:40 Dung i dipapulik si Jakkob ma angka anak ni birubiru i, jala didompakkon angka birubiru i tu na marrintik dohot na birong sian pinahan ni si Laban. Dung i pulik ma dibahen inganan ni pinahanna i, ndang be saor dibahen tu pinahan ni si Laban.\n30:41 Alai molo rumogon birubiru, angka na umbolon i, dipampeakkon si Jakkob ma muse angka dangka i tu angka parsoburan i, gabe dipaadopadop laho marjantan.\n30:42 Alai molo ro birubiru, angka na marpengpeng, ndang dibahen. Jadi di si Laban ma angka na marpengpeng i, alai angka na bolon i di si Jakkob do.\n30:43 Jadi mamora bulung ma si Jakkob, torop ma angka birubiruna dohot naposona boruboru dohot baoa, angka unto dohot halode.


Jesaya 36 | Alkitab TOBA\n← Jesaya 37\nJesaya 35 →\n36:1 Pasampulu opat taonhon dung raja si Hiskia, nangkok ma si Sanherib raja sian Assur dompak saluhut huta ni Juda angka na gonting jala dipapatu.\n36:2 Jadi disuru raja sian Assur ma si Rabsake sian Lakis tu Jerusalem manopot raja Hiskia mardongan torop parangan. Jadi jongjong ma ibana di pamalian aek ni ambar parjulu, di lambung dalan ni hauma ni panubari.\n36:3 Dung i ruar ma manopot ibana si Eliakim, anak ni si Hilkia, panahatan ni bagas i dohot si Sebna juaratulis i dohot si Joa anak ni si Asap, sisurat jamita ni harajaon.\n36:4 Dung i ninna si Rabsake ma mandok nasida: Ua paboa hamu ma tu si Hiskia: Songon on do hata ni raja na bolon, raja sian Assur: Tung aha ma pangatauanon na pinangasahonmu?\n36:5 Ianggo di rohangku: Hatahata ni bibir sambing do on: Tahi dohot hahuasoon tu hamusuon. On pe tung ise ma hinaposanmu, umbahen tung hum do naeng mangalo?\n36:6 Ida ma, dihaposi ho do tolong na marosak on, i ma Misir, manang ise jolma na martungkothon ibana, tombusonna do tanganna. Songon i do Firaun, raja sian Misir tu sude angka na marhaposan tu ibana.\n36:7 Jala tung sura didok ho tu ahu: Marhaposan tu Jahowa Debatanami do hami, nda ibana do nampuna sombaon dohot langgatan, angka na niloha ni si Hiskia, jala didok tu Juda dohot tu Jerusalem: Di jolo ni langgatanon do hamu marsomba?\n36:8 On pe, na martaru ma ho dohot tuangku, raja sian Assur, asa hulehon di ho duaribu hoda manang tuk ma lehononmu jolma na manghunduli i.\n36:9 Tung beha ma panahanmu di bohi ni sada partogi sian angka naposo apala na ummetmet ni tuangku? Hape tung marhaposan do ho tu Misir ala hureta dohot angka parsihundul.\n36:10 On pe dirimpu ho na so mangasahon Jahowa ahu laho nangkok tu tano on asa husiaphon? Jahowa do mandok tu ahu; nangkok ma ho tu tano on jala siaphon!\n36:11 Jadi ninna si Eliakim dohot si Sebna dohot si Joa tu si Rabsake, ua hata Ram ma dok tu hami naposom, ai huantusi hami do, jala unang dok hata Jahudi tu hami di adopan ni situan natorop, na di atas parik.\n36:12 Dung i didok si Rabsake ma: Tung tu tuanmu huroha dohot tu ho disuru tuangku ahu mandok angka hata on? Nda tu baoa angka na hundul di atas parik, angka na manganhon ginagatnasida dohot manginum teposnasida rap dohot hamu.\n36:13 Jadi hehe ma si Rabsake, dipangiar ma soarana mandok di hata Jahudi: Tangihon hamu ma angka hata ni raja bolon, raja sian Assur!\n36:14 Songon on do hata ni rajai: Unang olo hamu paotootoon ni si Hiskia, ai ndang tarpalua ibana hamu.\n36:15 Jala unang olo hamu paposon ni si Hiskia tu Jahowa mandok: Sai paluaon ni Jahowa do hita, ndang tagamon lehononna huta on tu bagasan tangan ni rajai sian Assur.\n36:16 Unang tangihon hamu si Hiskia, ai songon on ninna raja sian Assur: Lehon hamu ma jomba bahal tu ahu, jala dapothon hamu ahu, asa mangan be sian hau anggurna dohot sian hau antajauna, jala manginum tapian sian sumurna be.\n36:17 Paima ro ahu jala hualap hamu tu tano na songon tanomuna, tu tano hatubuan ni eme dohot anggur, tu tano na lobian di roti dohot di porlak anggur.\n36:18 So tung olo hamu gitihan ni si Hiskia ia didok: Sai paluaon ni Jahowa do hita! Nunga tung dipalua debata ni angka parbegu ma luatnasida be sian tangan ni raja sian Assur huroha?\n36:19 Didia nuaeng angka debata sian Hemat dohot sian Arpad? Didia angka debata sian Separwaim? Tung adong ma na paluahon Samaria sian tanganku?\n36:20 Tung ise ma sian sude debata ni angka luat ondeng, na tuk paluahon tano nasida sian tanganku umbahen muba Jerusalem paluaon ni Jahowa sian tanganku huroha?\n36:21 Jadi sip ma nasida jala ndang adong na mangalusi ibana nanggo sandok, ai songon i do tona ni rajai: Unang alusi hamu ibana.\n36:22 Dung i ro ma si Eliakim anak ni si Hilkia panahatan ni bagas i dohot si Sebna, juaratulis i, dohot si Joa anak ni si Asap, sisurat jamita ni harajaon manopot si Hiskia, marulos na maribak laho pabotohon tu ibana angka hata ni si Rabsake.


Markus 10 (TOBA)\nI. Taringot tu pardongansaripeon 1-12. II. Dipasupasu Tuhan Jesus angka dakdanak 13-16. III. Dolidoli na mora i 17-31. IV. Disurirangkon Tuhan Jesus muse sitaononna 32-34. V. Pangidoan ni angka anak ni si Sebedeus 35-45. VI. Si Bartimeus na mapitung i 46-52.\n1(I.) Dung i borhat ma Jesus sian i jala sahat ma tu luat Judea na di ipar ni batang aek Jordan. Jadi dirongomi natorop i muse Ibana, gabe diulahi ma mangajari nasida songon na somal.\n2Laos ro ma angka Parise mangunjuni Ibana; on do sungkunsungkunnasida: Beha, na jadi do sirangkonon ni baoa dongan saripena?\n3Alai dialusi Ibana ma nasida: Ai aha dipatikkon si Musa tu hamu?\n4Gabe didok nasida ma: Dioloi si Musa do mambahen surat sirang laho paulakkon.\n5Alai dialusi Jesus ma nasida: Ala ni tangkang ni rohamuna do, umbahen na disurathon tu hamu aturan na songon i.\n6Alai sian mulana i dope, di hatotompana i, baoa dohot boruboru nasida dibahen.\n7Ala ni i tadingkonon ni baoa do amana dohot inana, patophon dirina tu niolina.\n8Na gabe sada daging do nasida na dua i; asa ndada dua be nasida, tung sada daging do.\n9Onpe, naung pinadomu ni Debata, ndang jadi sirangon ni jolma!\n10Asa dung muli nasida, diulahi siseanna ma manungkun Ibana taringot tusi.\n11Gabe ninna ma mandok nasida: Na paulakkon dongan saripena, dung i dioli na asing, pangalangkup do ibana disi.\n12Boruboru i pe, molo disirang dirina sian sinondukna jala dibuat na asing, pangalangkup do.\n13(II.) Dung i adong ma na mamboan angka anakkonna tu Ibana, asa dijama; alai dipinsang angka siseanna do nasida.\n14Marnida i Jesus, sogo ma rohana, didok ma tu nasida: Loas hamu ma ro angka dakdanak i sahat tu Ahu; unang orai hamu nasida, ai di angka sisongon i do harajaon ni Debata!\n15Situtu do hatangkon tu hamu: Na so manjalo harajaon ni Debata songon dakdanak, ndang saut bongot tusi.\n16Dung i dihaol ma nasida, diampehon ma tanganna tu nasida laho mamasumasu.\n17(III.) Dung i, laho ruar Ibana tu dalan i, ro ma sahalak marlojong, laos marsinggang ma manungkun Ibana: O Guru, na denggan roha! Dia do sipatupaonku, asa hutean hangoluan na salelenglelengna?\n18Alai didok Jesus ma tu ibana: Boasa didok ho Ahu na denggan roha? Ndang adong na denggan roha, dungkon ni sasada Debata!\n19Diboto ho do angka patik i: "Unang ho mangalangkup! Unang ho mambunu! Unang ho manangko! Unang ho olo mangkatindangkon na so tutu! Unang ho mandaho! Ingkon pasangaponmu amangmu dohot inangmu!"\n20Alai ninna ma mandok Ibana: O Guru! Sasudena i huradoti do, sian sieteketehonku dope!\n21Jadi mamereng ibana, holong ma roha ni Jesus di ibana, huhut ma didok: Sada do na hurang di ho: Laho ma ho jolo manggadis nasa na di ho, parlehon ma tu angka na pogos, asa mararta ho di banua ginjang. Dung i ro ma ho, (porsan silang i), ihuthon Ahu!\n22Alai habot do roha ni i umbege hata ondeng; marsak ma rohana sumurut, ai parsinamot godang do ibana.\n23Dung i dibereng Jesus ma angka siseanna na humaliang, didok ma tu nasida: Maolna i bongot angka paradongan tu bagasan harajaon ni Debata!\n24Ia angka sisean i, tarsonggot do di na nidokna i. Alai ninna Jesus ma muse mangalusi nasida: O angka anaha! Maolna i (angka na pos roha di panamotan) bongot tu harajaon ni Debata!\n25Gumabur do boluson ni gaja pinggol ni jarum, unang halak na mora bongot tu bagasan harajaon ni Debata!\n26Jadi lam tarhalomong ma nasida, gabe masipandohan ma: Molo boti, ise ma tarbahen malua?\n27Dibereng Jesus ma nasida huhut ma didok: Anggo di jolma ndang tarbahen; alai ndang songon i di Debata! Ai saluhutna do tarbahen anggo di Debata!\n28Dung i dipanghulingi si Petrus ma Ibana: Ia hami, saluhutna do hutadingkon hami mangihuthon Ho!\n29Gabe didok Jesus ma: Na tutu do hatangkon na tu hamu: Nasa na tumadingkon jabuna, manang hahaanggina, manang ibotona, manang inana, manang amana, manang ianakhonna, manang haumana pe, ala ni Ahu dohot ala ni barita na uli,\n30ingkon silompit saratus jaloonna nuaeng di hasiangan on angka bagas, angka hahaanggi, iboto, ina, ianakhon ro di angka hauma mardongan buruburu, angkup ni i: Di hasiangan sogot hangoluan na salelenglelengna.\n31Alai lan do angka naung parjolo hian gabe parpudi, jala parpudi hian gabe parjolo.\n32(IV.) Alai di tongandalan laho nangkok tu huta Jerusalem, di jolonasida do Jesus, gabe tarsonggot do nasida, laos mabiar do nasida mangihuthon. Jadi diarahon muse ma na sampuludua i, dipungka ma muse paboahon tu nasida na naeng masa tu Ibana:\n33Na nangkok do hita tu huta Jerusalem, jadi pasahatonna ma Anak ni jolma i tu angka sintua ni malim dohot tu angka sibotosurat, jadi marutang hosa ma ibana uhumonna, jala pasahatonna ma Ibana tu angka parbegu;\n34insahanna, tijuranna jala linsinganna ma Ibana, laos pusaonna do; alai mulak mangolu do ibana di ari patoluhon.\n35(V.) Dung i ro ma mandapothon Ibana si Jakobus dohot si Johannes, angka anak ni si Sebedeus; ai hatanasida: Gurunami, adong do pinangido ni rohanami, silehononmu tu hami nian.\n36Gabe ninna ma mandok nasida: Ai aha do pinangido ni rohamu sibahenonku tu hamu?\n37Dung i didok nasida ma tu Ibana: Naeng bahenonmu hami hundul di hasangaponmi, na sada tu siamunmu, na sada nari tu hambirangmu.\n38Alai ninna Jesus ma mandok nasida: Ndang diboto hamu na pinangidomuna i. Tung tarinum hamu ma siinumonki? Tung tarparidi hamu ma paridion siparidionki?\n39Gabe didok nasida ma tu Ibana: Tarbahen hami do! Dung i ninna Jesus ma mandok nasida: Tutu do nian, inumonmuna do siinumonki, jala paridionmuna do paridion siparidionki.\n40Alai na mambahen hundul tu siamunhu dohot tu hambirangku, ndang guru di Ahu i; di angka naung dirade hian do i.\n41Alai dung tarbege i tu na sampulu i, gabe sogo ma rohanasida di si Jakobus dohot Johannes.\n42Jadi dipapungu Jesus ma nasida, ninna ma mandok nasida: Diboto hamu do, dirajai angka sigomgomi bangso do parripenasida jala dipaksa angka na sangapna do nasida.\n43Alai unang ma songon i, anggo di hamu! Manang ise hamu na giot sangap, i ma gabe pangoloi di donganna!\n44Jala manang ise hamu, na naeng parjolo, i ma gabe naposo ni donganna saluhutna.\n45Ai nang Anak ni jolma i pe, ndada asa dioloi halak Ibana, umbahen na ro; Ibana do balik pangoloi jala mangalehon hosana bahen tobus ni torop jolma.\n46(VI.) Dung i dibongoti nasida ma huta Jeriko. Jadi di na ruar Ibana sian Jeriko raphon siseanna dohot halak natorop, adong ma hundul disi di pinggol ni dalan i sahalak sipanehenehe na mapitung, si Bartimeus, anak ni si Timeus.\n47Jadi dung dibege ibana, Jesus na sian Nasaret do i hape, dipungka ma manjoujouhon: O Jesus, Anak ni si Daud, asi ma roham mida ahu!\n48Lan do maminsang ibana, asa sip nian; alai lam digogo do manjouhon: Ale Anak ni si Daud, asi ma roham di ahu!\n49Jadi sulon ma Jesus, didok ma: Jou hamu ma ibana! Gabe dijou ma na mapitung i, didok ma mandok ibana: Pos ma roham! Hehe ma ho! Dijou do ho!\n50Jadi hatop ma ibana hehe, laho mandapothon Jesus; laos tading do anggo ulosna.\n51Dipanghulingi Jesus ma ibana: Aha dipangido roham sibahenonku tu ho? Jala didok na mapitung i ma tu ibana: Gurunami, naeng marnida ma nian matangku!\n52Dung i didok Jesus ma tu ibana: Laho ma ho! Dipangolu haporseaonmi do ho. Jala mamintor marnida ma matana, laos diihuthon ma Jesus di sidalananna i.


2 KORINTUS 5 - BIBLE & BUKU ENDE ONLINE\n5:1 Ai on do huboto hami: Di na tanggal bagas parlapelapeannami na sian tano on, adong ma di hami inganan na sian Debata, bagas na so pinauli ni tangan, na mian salelenglelengna di banua ginjang i.\n5:2 Ai saleleng dison, marhoi do hami huhut masihol, naeng haru solukkononhon inganannami na sian banua ginjang i.\n5:3 Ai nda tung songon na marsaemara hami tardapot disi, tung marabit do.\n5:4 Ai tagan di parlapelapean on hami, marhoi do hami jala sorat, ala dipangido rohanami: Naeng unang ma ditanggali sian hami, dilampishon ma nian, asa dibondut hangoluan i hamatean.\n5:5 Alai na patauhon hami tusi, Debata do i, dung jolo dilehon tu hami Tondi i, patujolona i.\n5:6 Asa na pos do rohanami tongtong, atik pe huboto hami, dao hami sian Tuhan i, saleleng maringanan di bagasan daging on hami.\n5:7 Ai di bagasan haporseaon do hami, ndada dope di bagasan na marnida,\n5:8 Alai lam pos do rohanami, jala lasan do bungkas sian daging on, laho maringanan di Tuhan i.\n5:9 Ala ni i huhut huringkoti hami, naeng halomoan ni rohana hami, manang naung sahat tu sambulo, manang di pardalanan dope.\n5:10 Ai ingkon gabe patar be do hita saluhutna sogot di jolo ni habangsa paruhuman ni Kristus, asa dijalo be hombar tu na niulana, tagan di pardagingon, manang na denggan, manang na roa.\n5:11 Onpe, ala na binoto, habiaran do Tuhan i, huapoi hami do angka jolma i; alai patar do hami di Debata, jala hirim rohanami, patar do hami nang di bagasan rohamuna.\n5:12 Ndada mangulahi hami mamujimuji dirinami di jolomuna, alai mangalehon dalan tu hamu, asa adong pamujionmuna di hami maralohon dongan, angka na mangasahon rupa, alai ndada roha.\n5:13 Alai molo tung songon na so marroha hami, di Debata ma i; jala molo tung marroha hami, tu hamu do.\n5:14 Ai ditiop holong ni roha ni Kristus do hami.\n5:15 Jala songon on do hujujur hami: Anggo naung mate Nasada i humongkop sude, naung mate do nasida saluhutna. Jala humongkop saluhut do Ibana mate, asa unang be mangolu di dirina angka na mangolu i, asa mangolu nasida di Ibana, naung mate jala mulak mangolu humongkop nasida.\n5:16 Ala ni i, ndang hutanda hami be manang ise mangihuthon pardagingon; jala nang pe hutanda hami najolo Kristus mangihuthon pardagingonna, ndang be hutanda hami anggo nuaeng.\n5:17 Asa molo di bagasan Kristus halak, na tinompa na imbaru ma i. Nunga salpu pangalaho na robi, gabe na imbaru.\n5:18 Sudena i sian Debata do; ai Ibana do padengganhon hita tu dirina marhite Kristus, jala dilehon do tu hami tohonan pardengganan i.\n5:19 Ai di bagasan Kristus do Debata, gabe dipadenggan do portibi on tu dirina, ai ndang dijujur tu nasida dosanasida, jala dipajongjong do di tongatonganami hata pardengganan i.\n5:20 Onpe, partonaan ni Kristus do hami, ai na mangapoi do Debata marhite sian hami. Singkat ni Kristus do hami mangelehelek: Sai olo ma hamu padengganon tu Debata!\n5:21 Ai on do dipatupa Debata: Humongkop hita gabe dosa Ibana, na so tumanda dosa, asa gabe hatigoran ni Debata hita di bagasan Ibana.


I Raja-raja 12 | Alkitab TOBA\n← I Raja-raja 13\nI Raja-raja 11 →\n12:1 Dung i laho ma si Rehabeam tu Sikem; ai nunga marpungu sandok Israel di Sikem naeng parajahon ibana.\n12:2 Jadi dung dibege si Jerobeam anak ni si Nebat barita i, uju di Misir dope ibana, ai maporus tusi ibana maradophon raja Salomo, gabe mulak Jerobeam sian Misir.\n12:3 Ai nunga disuru nasida hian suruanna manjou ibana. Dung i ro ma si Jerobeam rap dohot sandok luhutan Israel, asa mandok hatana tu si Rehabeam songon on:\n12:4 Ianggo amanta nahinan dokdok do auganami dibahen, alai anggo ho sai paneang ma parrodi on na pora binahen ni amanta dohot auga na dokdok na niampehonna tu hami, asa marunduk tu ho hami.\n12:5 Dung i ninna rajai ma tu nasida: Muli ma hamu jolo, tolu ari nari ulahi hamu ro tu ahu. Jadi muli ma bangso i.\n12:6 Dung i martuptup ma raja Rehabeam dohot sintua, angka dongan satuptupan ni raja Salomo amana i, andorang di ngoluna, ninna ma: Songon dia panuturimuna patut alusta tu bangso on?\n12:7 Jadi didok nasida ma tu ibana: Molo olo ho marunduk ni roha sadarion tu bangso on dohot mangoloi nasida dohot mangalusi nasida mandok hata na lambok tu nasida, jadi marunduk tu ho ma nasida saleleng ho mangolu.\n12:8 Alai ditadingkon rajai do panuturion tinuturhon ni angka sintua, laho ibana martuptup dohot halak na umposo, angka donganna magodang, angka na jongjong di jolona.\n12:9 Dung i didok ma tu nasida: Ia hamu, dia do panuturimuna patut alusta tu bangso on angka na mandok tu ahu songon on: Sai paneang auga, na niampehon ni amanta nahinan tu hami?\n12:10 Dung i ninna halak na umposo i, angka donganna magodang ma tu ibana, ingkon songon on dohononmu tu bangso on na mandok tu ho hata on: Ianggo amanta nahinan dokdok do auganami dibahen, alai anggo ho sai paneang ma auganami; songon on ma tama dohononmu tu nasida: Umbolon do anak ni tanganku sian haehae ni damang.\n12:11 On pe, dokdok pe auga na niampehon ni damang nahinan tu hamu, alai anggo ahu lam dumokdok dope bahenonku augamuna; ia damang linsinglinsing hian do dibahen maminsang hamu, alai anggo ahu hala do bahenonku maminsang hamu.\n12:12 Tole patoluarihon ro ma si Jerobeam rap dohot sandok bangso i mandapothon si Rehabeam, marningot janji ni rajai: Ulahi hamu patoluarihon ro tu jolongku.\n12:13 Jadi horas ma alus ni rajai tu bangso i, ai nunga ditadingkon rohana panuturion niaturhon ni angka sintua i tu ibana.\n12:14 Jadi ninna rajai ma tu nasida, hombar tu panuturion ni halak na umposo i, songon on: Dokdok pe auga na niampehon ni damang nahinan tu hamu, alai anggo ahu lam dumokdok dope bahenonku augamuna: Ia damang linsinglinsing hian do dibahen maminsang hamu, alai anggo ahu hala do bahenonku maminsang hamu.\n12:15 Asa ndang dioloi rajai pangidoan ni bangso i, ai marharoroan sian Jahowa do hata i, asa mangkajongjongkon hatana naung nilumbahon ni Jahowa hian marhitehite si Ahia sian Silo tu si Jerobeam, anak ni si Nebat.\n12:16 Jadi dung diida sandok Israel, na so nioloan ni rajai pangidoannasida i, ro ma alus ni bangso i mandok tu rajai: Aha do parjambaranta dibahen si Daud? Ndang adong partalianta dibahen anak ni si Isai. Beta hita, ale Israel mulak ganup tu undungundungmu be! On pe, paingotingot angka isi ni bagasmu sandiri, ale Daud! Jadi muli ma Israel tu undungundungna be.\n12:17 Alai anggo halak Israel, angka na maringan di angka huta ni Juda, angka nasida ma dirajai si Rehabeam.\n12:18 Dung i disuru raja Rehabeam ma si Adoniram, sintua papungu guguan, hape sandok halak Israel mandangguri ibana dohot batu, pola mate ibana. Dung i hapogan ma raja Rehabeam manaek tu huretana laho maporus tu Jerusalem.\n12:19 Jadi bali ma Israel sian pinompar ni si Daud rasirasa sadarion.\n12:20 Jadi dung tarbortik tu sandok Israel naung mulak i si Jerobeam, disuru nasida ma suruanna mangalapi ibana tu parluhutan i, jala dipabangkit nasida ibana bahen raja gumomgom sandok Israel; ndang adong nanggo sahalak na mangihuthon tu pinompar ni si Daud, dungkon ni marga Juda sambing.\n12:21 Alai dung sahat si Rehabeam tu Jerusalem, dipaluhut ma sandok pinompar ni Juda dohot marga Benjamin, saratus ualupulu ribu halak sialo musu, angka na pinillit, naeng marmusu dompak pinompar ni Israel, asa pasuangkon harajaon i nian tu si Rehabeam, anak ni si Salomo.\n12:22 Alai ro ma hata ni Debata tu si Semaya, halak ni Debata, songon on.\n12:23 Dok ma tu si Rehabeam, anak ni si Salomo, raja sian Juda, dohot tu sandok pinompar ni Juda dohot Benjamin dohot pasipasi ni bangso na teba i songon on:\n12:24 Boti hata ni Jahowa: Ndang jadi hamu nangkok, jala ndang jadi hamu marmusu garembong, dompak hahaanggimuna, i ma halak Israel i; mulak ma hamu ganup tu jabuna be, ai marharoroan sian Ahu do hata on. Jadi ditangihon nasida ma hata ni Jahowa, laho ma nasida muli hombar tu hata ni Jahowa.\n12:25 Dung i dipauli si Jerobeam ma huta Sikem di dolok Epraim, laos maringan disi; dung i borhat ibana sian i jala dipajongjong huta Peniel.\n12:26 Alai ninna si Jerobeam ma di bagasan rohana: Atik tung beha mulak harajaon i maon muse tu pinompar ni si Daud.\n12:27 Molo sai nangkok bangso on laho mamelehon angka pelean di bagasan joro ni Jahowa di Jerusalem, sai na mulak do roha ni bangso on tu tuannasida hian, tu si Rehabeam, raja sian Juda, jala todosonnasida ma ahu, asa mulak nasida tu si Rehabeam, raja sian Juda.\n12:28 Dung i martuptup ma rajai jala dibahen dua lombu sere, jala didok ma tu situan na torop i: Nunga sae lelengna hamu nangkok tu Jerusalem Ida ma, indi debatamu, ale Israel, na manogihon ho nangkok sian tano Misir!\n12:29 Dung i dipajongjong ma na sada di Betel, jala na sadanari ditaruhon tu Dan.\n12:30 Hape parbingkasan tu dosa do pambahenanna i, ai mardalan do bangso i di jolo ni ganaganaan na sada sahat ro di Dan.\n12:31 Dipauli ibana huhut sada joro parsantian, jala dipabangkit angka malim sian sandok bangso i, angka na so sian halak Lepi.\n12:32 Angkup ni dipajadi si Jerobeam sada ari raya di bulan sipaha ualu di ari sampulu lima di bulan i, manuman ari raya di Juda laos mamele ibana di atas langgatan i. Suang songon i dibahen di Betel laho mamele tu lombu angka na binahenna i, jala dipabangkit di Betel angka malim di joro parsantian angka na binahenna i.\n12:33 Dung i mamele ibana di atas langgatan, na binahenna i di Betel, di ari sampulu lima bulan sipaha ualu, tung guru lomo ni rohana sandiri mamillitsa, jala dipajadi sada ari raya di halak Israel, laos ibana mamele di atas langgatan i huhut manutung daupa.


I Samuel 8 | Alkitab TOBA\n8:1 Alai dung sarimatua si Samuel, dipabangkit ma anakna na dua i, bahen panguhum di Israel.\n8:2 Ia goar ni anak buhabajuna, i ma si Joel, goar ni na paduahon i i ma si Abia, rap panguhum nasida di Berseba.\n8:3 Alai ndang diihutihut anakna i dalan ni amana, impolan di perak do nasida, jala manjalo sisip nasida papeol uhum.\n8:4 Alani marluhut ma saluhut angka sintua ni Israel manopot si Samuel tu Rama.\n8:5 Angka ninna nasida ma tu ibana: Ida ma, nunga sarimatua anggo ho, jala angka anakmu ndang diihutihut nasida angka dalanmu, on pe pampe ma di hami sada raja, asa ibana manguhum hami, suang songon saluhut bangso parbegu.\n8:6 Alai sogo ni roha ni si Samuel do hata, na nidoknasida i: Sai lehon di hami raja sada, asa ibana manguhum hami. Jadi martangiang ma si Samuel tu Jahowa.\n8:7 Dung i ninna Jahowa ma tu si Samuel: Tangihon ma suara ni bangso i di saluhut na nidoknasida i tu ho, ai ndada ho, Ahu do na binolonghonnasida disi, asa unang be Ahu rajanasida.\n8:8 Suman tu saluhut pambahenan, angka na binahennasida olat ni ari uju Ahu manogihon nasida ruar sian Misir rasirasa sadarion, sai ditadingkon nasida Ahu, asa mangoloi angka debata sileban, suang songon i dibahen nasida nang tu ho.\n8:9 On pe, tangihon ma suaranasida i, asal tangkas dihatindangkon jala dipasingothon ho tu nasida uhum ni raja na gumomgom nasida sogot.\n8:10 Dung i dipatolhas si Samuel ma sude hata ni Jahowa tu bangso i, angka na mangido raja sian ibana.\n8:11 Jala didok ma: On do uhum siingoton tu raja na gumomgom hamu sogot; buatonna do angka anakmuna jala bahenonna mangiringiring huretana dohot hodana, asa marlojong nasida di jolo ni huretana.\n8:12 Jala bahenonna nasida gabe induk ni marsasaribu, jala induk ni marlimalimapulu; huhut mambahen saro maninggala haumana, jala manggotil sigotilonna, mamandei dohot angka parhohas tu hamusuonna dohot parhohas ni huretana.\n8:13 Buatonna dohot borumuna bahen pande pangir, jala bahen angka pangalompa dohot pande roti.\n8:14 Buatonna dohot haumamuna dohot porlak anggurmuna dohot hau jetunmuna, angka na dumenggan i, jala lehononna tu angka naposona.\n8:15 Buatonna do saparsampulu sian parbue ni na niulamuna sian hauma dohot sian porlak anggur, jala lehononna tu angka panuturina dohot tu angka naposona.\n8:16 Buatonna huhut angka naposomuna baoa dohot parompuan, ro di lombu dohot halodemuna, angka na dumenggan i, asa pangkeonna tu ulaonna.\n8:17 Buatonna saparsampulu nang sian birubirumuna, jala ingkon gabe naposona hamu.\n8:18 Dung i di laonlaon ni ari mangangguhi ma hamu ala ni rajamuna, na pinillitmuna i di hamu, alai ndang alusan ni Jahowa hamu di ari na sasada i.\n8:19 Hape manjua do bangso i tumangihon suara ni si Samuel, angka ninna nasida ma: Agia songon i, ingkon adong raja di hami.\n8:20 Asa dos hami songon saluhut bangso parbegu, asa rajanta i manguhum hita, jala manguluhon hita laho marmusu.\n8:21 Jadi dung dibege si Samuel luhut hata ni bangso i, dialualuhon ma i tu pinggol ni Jahowa.\n8:22 Dung i ninna Jahowa ma tu si Samuel: Tangihon ma suaranasida i, jala pabangkit di nasida raja sada. Jadi ninna si Samuel ma tu angka baoa ni Israel: Muli ma hamu ganup tu hutana be.


17 Ester | Alkitab TOBA\nCategory Archives: 17 Ester\n2:1 Jadi dung salpu angka jamita ondeng, dung mombun rimas ni raja Serses, diingot rohana ma si Wasti ro di naung binahenna dohot naung tinuptupna taringot tu nasida.\n2:2 Dung i ro ma hata ni angka naposo ni rajai, angka pahaladona i mandok: Ingkon ririton nian di rajai boruboru angka namarbaju, angka na uli rupa.\n2:3 Ingkon pabangkiton ni rajai nian angka jolma simatamatai di saluhut luat ginomgomanna i, asa dipapungupungu sude boruboru namarbaju, angka na uli rupa tu huta Susan, tu bagasan jabu parpunguan ni boruboru i, na marpandapotan tu si Hegai, naposo ni rajai, siramoti angka parompuan, ingkon lehonon nian huhut miak parpangiron.\n2:4 Jala boruboru namarbaju, lomo ni roha ni rajai, ingkon i ma nian pabangkiton gabe jolma ni rajai singkat ni si Wasti. Jadi denggan ma hata i di roha ni rajai, jala dibahen songon i.\n2:5 Alai adong ma uju i di huta Susan sada baoa Jahudi na margoar si Mordahai, anak ni si Jair, i ma anak ni si Simei, i ma anak ni si Kis, halak Benjamin.\n2:6 Naung tarbuang sian Jerusalem rap dohot halak na tarbuang uju tarboan si Joiakin raja sian Juda, na binuangkon ni si Nebukadnesar, raja sian Babel.\n2:7 Ibana ma ama pagodanggodang si Hadasa, i ma si Ester boru ni amangtuana, ai ndang adong be amana manang inana; na uli utus do pardagingonna, uli dohot rupana. Jadi dung mate amana dohot inana, ro ma si Mordahai mangain nasida.\n2:8 Jadi dung sar hata ni rajai dohot patikna, jala nunga nania torop boruboru dipapungupungu tu huta Susan, marpandapotan tu si Hegai, tarboan ma dohot si Ester tu bagasan jabu ni rajai, marpandapotan tu si Hegai, siramoti angka parompuan.\n2:9 Jadi lomo ma rohana mida boruboru namarbaju i, jala jumpangan asi ni roha di adopanna, hapogan ma ibana mangalehon angka miak parpangiron dohot parjambaran naung binuhul tu nasida dohot na pitu boruboru silehonon sian jabu ni rajai bahen pandonganina. Dung i dipatongon ma tu ibana dohot tu boruboru pandonganina i bilut na dumenggan di jabu parpunguan i.\n2:10 Alai ndang dipaboaboa si Ester bangsona manang hulahulana, ai nunga ditonahon si Mordahai hian tu nasida, na so jadi paboaboaonna.\n2:11 Alai ariari si Mordahai mardalandalan di jolo bagas parpunguan ni parompuan i, asa diboto manang na sonang dihilala si Ester, jala manang aha binahenna tu nasida.\n2:12 Alai molo dung jumpang gansi ni ganup namarbaju, asa bongot ibana tu adopan ni raja Serses, di ujung ni tingki naung binuhul hian tu angka parompuan, pola sampulu dua bulan lelengna; ai songon on do panggohina di angka ari parpangiron: Onom bulan marpangir dohot miak mir, jala onom bulan muse dohot miak na hushus marragamragam, pinangke ni parompuan hian.\n2:13 Ia dung songon i masuk ma namarbaju i tu adopan ni rajai, tung guru dokna do mangido manang aha boanonna sian jabu parpunguan ni boruboru laho masuk tu jabu ni rajai.\n2:14 Ia bodarina i ibana masuk, manogotna i muse ibana mulak tu jabu paduahon parpunguan ni boruboru, marpandapotan tu si Saasgas, naposo ni rajai, siramoti angka rading; jala ndang jadi be ro tu jolo ni rajai, nda ingkon lomo ni rajai di ibana, jala dijou goarna.\n2:15 Jadi dung jumpang gansi ni si Ester, boru ni si Abigail, amangtua ni si Mordahai, naung niainna i bahen boruna, asa masuk tu adopan ni rajai, ndang adong agia aha dipangido, dungkon ni na nidokkon ni si Hegai, naposo ni rajai, siramoti angka parompuan. Jadi jumpangan asi ni roha ma si Ester sian saluhut halak na marnida ibana.\n2:16 Jadi tarboan ma si Ester tu adopan ni raja Serses, tu bagasan jabu ni rajai di bulan sipaha sampulu, i ma bulan Tebet, papitutaonhon hinarajaonna i.\n2:17 Jadi humolong ma roha ni rajai mida si Ester, asa mida sude parompuan na asing, jumpangan asi dohot talup ni roha ibana di adopan ni rajai, gumodang sian saluhut namarbaju i; jadi dibahen rajai ma sada tumpal harajaon tu uluna, jala dipabangkit gabe raja, singkat ni si Wasti.\n2:18 Dung i dibahen rajai ma sada panggalangon na bolon di saluhut indukna dohot naposona; panggalangon ala si Ester ma i. Dung i marari raya ma saluhut luat didokkon rajai, jala mangalehon asiasi ibana, hombar tu hamoraon ni rajai.\n2:19 Tole laho papunguhon angka namarbaju paduahalihon hundul ma si Mordahai di pintu ni jabu ni rajai.\n2:20 Alai ndang dipaboaboa si Ester hulahulana dohot bangsona, songon na tinonahon ni si Mordahai hian tu nasida, ai guru dok ni Mordahai dioloi si Ester, suang songon uju pinagodanggodangna nasida.\n2:21 Di angka ari uju hundulhundul si Mordahai di pintu ni jabu ni rajai, tarrimas ma dua naposo ni rajai, goarna si Bigtan dohot si Teres, sian angka sijaga lobulobu, pola mangalului dalan naeng todosonna rajai.\n2:22 Tarbortik ma hata i tu si Mordahai, gabe dipaboa ma i tu si Ester jolma ni rajai, jala si Ester muse paboahon tu rajai marhite sian goar ni si Mordahai.\n2:23 Jadi dung disulingkit hata i, sintong do hape dapotsa; laos targantung nasida duansa tu hau, jala tarsurat hata i di bagasan buku jamita ariari na di adopan ni rajai.\n3:1 Dung salpu angka jamita ondeng dipasangap raja Serses ma si Haman, anak ni si Hamedata, pinompar ni si Agag, jala dipatimbul ibana, jala tumimbo hundulanna dibahen sian hundulan ni saluhut induk donganna i.\n3:2 Jala saluhut naposo ni rajai, angka na di pintu ni jabu ni rajai marsomba tu si Haman, pola marsinggang di jolona, ai songon i do tona ni rajai taringot tu ibana; alai anggo si Mordahai ndang olo marsinggang manang marsomba.\n3:3 Dung i ninna angka naposo ni rajai ma, angka na di pintu ni jabu ni rajai, tu si Mordahai: Boasa tung laosanmu tona ni rajai?\n3:4 Jadi dung songon i didok nasida ariari tu ibana, hape ndang ditangihon ibana hatanasida i, dipaboa nasida ma i tu si Haman, naeng idaonna antong manang na tarhajongjongkon si Mordahai angka hatana i, ai adong do na paboahon tu nasida halak Jahudi ibana.\n3:5 Jadi dung diida si Haman, na so marsinggang si Mordahai manang marsomba tu ibana, gabe tarrimas situtu ma si Haman.\n3:6 Alai maleahu di rohana laluhononna tanganna holan tu si Mordahai; ai nunga dipaboa halak tu ibana bangso ni si Mordahai, jadi ditahi roha ni si Haman naeng rendephononna sude halak Jahudi, angka na di sandok harajaon ni si Serses, ala bangso ni si Mordahai nasida.\n3:7 Tole di bulan sipaha sada, i ma bulan Nisan, pasampuluduataonhon hinarajahon ni raja Serses mandabu tondung ma halak, i ma Pur, di adopan ni si Haman manjujur ari na denggan, pola marbulanbulan lelengna sahat ro di bulan hurung, i ma bulan Adar.\n3:8 Dung i ninna si Haman ma mandok raja Serses: Adong do sada bangso na marserak, jala mampar tu tongatonga ni angka bangso di saluhut luat ginomgomanmu; patiknasidai asing do sian patik ni saluhut bangso, jala ndang diturut nasida patik ni rajai; dibahen i ndang patut pasombusombuon ni rajai nasida songon i.\n3:9 Molo denggan di roha ni rajai, dibahen ma nian surat mandokkon bunuon nasida; asa hudasingkon saloksa talenta perak tu bagasan tangan ni halak na pasauthon ulaon i, asa boanonna tu bagasan bilut parartaan ni rajai.\n3:10 Dung i diumpat rajai ma tintinna sian tanganna, jala dilehon do i tu si Haman, anak ni si Hamedata, pinompar ni si Agag, alo ni halak Jahudi.\n3:11 Dung i ninna rajai ma tu si Haman: Sahat tu ho ma anggo perak i nang bangso i, asa bahenonmu tusi guru lomo ni roham.\n3:12 Jadi dijou ma angka juaratulis ni rajai, di bulan sipaha sada, ari sampulu tolu di bulan i, gabe disurat ma guru pangaturhon ni si Haman tu angka induk ni rajai dohot tu angka pangarajai marluatluat dohot tu angka induk marsasabangso marluatluat mangihuthon panurathon dohot pangkuling ni ganup bangso, marhite sian goar ni raja Serses do disurat, dibahen huhut tintin sahap ni rajai tusi.\n3:13 Jadi dipantongoshon ma angka surat i marhite sian halak parsihundul tu sandok luat ni rajai, mandokkon rotongkononhon, bunuon jala agoon saluhut halak Jahudi, sian na bajar ro di na tuatua, posoposo dohot parompuan di bagasan sadari, i ma di ari sampulu tolu bulan hurung, i ma bulan Adar, huhut do pupusan barangnasida i.\n3:14 I ma hata ni surat i mangalehon parenta tu sude luat pabotohononhon tu sude bangso, asa ingkon managam be di ari naung binuhul i.\n3:15 Dung i borhat ma angka parsihundul i, pola mangenjak didokkon rajai; tarlehon do parenta i di huta Susan; minum anggur do rajai rap dohot si Haman, alai tarhatotong do anggo isi ni huta Susan.\n6:1 Di borngin na sasada i ndang tarnono mata ni rajai, jadi didokkon ma boanon buku parningotan di angka jamita ariari, laos dijaha ma angka i di adopan ni rajai.\n6:2 Jadi jumpangsa ma tongon na tarsurat, naung pinalumba ni si Mordahai taringot tu si Bigtan dohot si Teres na dua naposo ni rajai sian halak sijaga lobulobu, angka naung marsangkap naeng laluhononna tanganna tu raja Serses.\n6:3 Dung i ninna rajai ma: Aha do upa manang hatimbulon naung itabahen tu si Mordahai balosna? Dung i ninna angka dolidoli, parhalado ni rajai ma: Ndang adong agia aha itabahen tu ibana balosna.\n6:4 Dung i ninna rajai ma: Ise do di alaman i? Ai nunga ro si Haman tu alaman parbalian ni jabu ni rajai naeng dohononna tu rajai, asa targantung nian si Mordahai tu hau naung pinajongjongna di ibana.\n6:5 Dung i ninna angka naposo ni rajai ma tu ibana: Ida ma, si Haman do jongjong di alaman i. Dung i didok rajai ma: Denggan ibana masuk.\n6:6 Jadi dung masuk si Haman, ninna rajai ma mandok ibana: Ingkon songon dia do bahenon tu baoa sigodang ni rohangku pasangaphon ibana? Jadi marhusari ma si Haman di bagasan rohana: Tung ise ma tagamon sigodang ni roha ni rajai, naeng marmulia bahenonna, ia so ahu?\n6:7 Dibahen i didok si Haman ma tu rajai: Ia baoa sigodang ni roha ni rajai naeng pasangaponna.\n6:8 Ingkon boanon ni halak nian sada pangkean harajaon, naung somal pinarulos ni rajai dohot hoda naung somal hinundulan ni rajai, jala ingkon bahenon nian sada tumpal harajaon tu uluna.\n6:9 Ingkon lehonon nian pangkean dohot hoda i tu tangan ni sahalak sian angka induk ni rajai, sian halak angka na sumangap, asa diparuloshon pangkean i tu baoa sigodang ni roha ni rajai, na naeng pasangaponna, jala pahundulonna ibana tu atas hoda i, laos togutoguonna di angka alaman ni huta i, huhut tingtingkononna di jolona: Ingkon songon i do bahenon tu baoa sigodang ni roha ni rajai pinasangapna i.\n6:10 Dung i didok rajai ma tu si Haman: Haru gira ma buat pangkean i dohot hoda na nidokmi, dung i bahen ma songon i tu si Mordahai halak Jahudi i, na hundulhundul di pintu ni jabu ni rajai, na so tupa hurang nanggo sahata sian naung nidokmi.\n6:11 Jadi dibuat si Haman ma pangkean dohot hoda i, jala diparuloshon tu si Mordahai, jala dipahundul ibana tu hoda i, laos ditogutogu di angka alaman ni huta i, jala ditingtingkon di jolona: Ingkon songon i do bahenon tu baoa sigodang ni roha ni rajai laho pasangaphon ibana.\n6:12 Dung i mulak ma anggo si Mordahai tu pintu ni jabu ni rajai; alai humalaput ma anggo si Haman mulak tu jabuna margudompong jala martujung uluna.\n6:13 Dung i dipajojor si Haman ma tu si Seres jolmana i dohot tu sude alealena, saluhut naung masa tu ibana. Dung i ro ma hata ni alealena, angka na pistar i dohot hata ni si Seres jolmana i mandok tu ibana: Molo tung sian pinompar ni halak Jahudi si Mordahai, parbingkasanmu mamungka tinggang maralohon ibana, ndang tagamon manahan ho di adopanna, ingkon tunduk situtu na ma ho.\n6:14 Andorang mangkatai dope nasida dohot ibana, nunga sahat angka naposo ni rajai, jala humalaput naeng mangarahon si Haman tu panggalangon, naung binahen ni si Ester.